title: Deċiżjoni ta' Implimentazzjoni tal-Kummissjoni (UE) 2018/1723 tas-26 ta' Ottubru 2018 dwar il-proġett transkonfinali Rail Baltica fuq il-Kuritur tan-Netwerk Ewlieni tal-Baħar tat-Tramuntana u tal-Baħar Baltiku (notifikata bid-dokument C(2018) 6969)

text:
                  15.11.2018

                  MT

                  Il-Ġurnal Uffiċjali tal-Unjoni Ewropea

                  L 287/32

         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1723
         tas-26 ta' Ottubru 2018
         dwar il-proġett transkonfinali Rail Baltica fuq il-Kuritur tan-Netwerk Ewlieni tal-Baħar tat-Tramuntana u tal-Baħar Baltiku

               (notifikata bid-dokument C(2018) 6969)

         (It-testi bl-Estonjan, bil-Finlandiż, bl-Iżvediż, bil-Latvjan, bil-Litwan, u bil-Pollakk biss huma awtentiċi)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1315/2013 tal-Parlament Ewropew u tal-Kunsill tal-11 ta' Diċembru 2013 dwar linji gwida tal-Unjoni għall-iżvilupp tan-netwerk trans-Ewropew tat-trasport u li jħassar id-Deċiżjoni Nru 661/2010/UE (1), u b'mod partikolari l-Artikolu 47(2) tiegħu,
         Billi:

                     (1)

                     Kif rikonoxxut bit-tielet Pjan ta' Ħidma tal-Kuritur tan-Netwerk Ewlieni tal-Baħar tat-Tramuntana u tal-Baħar Baltiku (2), il-proġett transkonfinali Rail Baltica huwa mistenni li jkollu rwol kruċjali fl-iżgurar tal-funzjonament tal-kuritur b'konnessjoni interoperabbli u effiċjenti tal-Istati Baltiċi mal-Polonja u lejn il-Finlandja, kif ukoll il-konnessjonijiet multimodali bejn il-baħar, il-ferrovija u t-trasport bit-triq.

                     (2)

                     Il-proġett Rail Baltica huwa implimentat bħala linja ferrovjarja konvenzjonali u veloċi b'traffiku mħallat ta' passiġġieri u merkanzija. Il-flussi tat-trasport tal-merkanzija u l-passiġġieri huma mistennija li jiżdiedu b'mod sostanzjali wara t-tlestija tal-proġett “Rail Baltica”.

                     (3)

                     Il-proġett “Rail Baltica” huwa proġett transkonfinali kumpless li jinvolvi ħames Stati Membri, u għalhekk il-koordinazzjoni suffiċjenti hija sfida importanti. Sabiex l-implimentazzjoni tagħha koordinata u f'waqtha tkun appoġġata, jeħtieġ li jiġu adottati dispożizzjonijiet li jistabbilixxu deskrizzjoni tal-azzjonijiet meħtieġa u l-iskeda ta' żmien għall-implimentazzjoni tagħhom. Din tista' tgħin sabiex jintlaħqu l-għanijiet transkonfinali tal-Pjan ta' Ħidma għall-Kuritur tal-Baħar tat-Tramuntana u tal-Baħar Baltiku. Skont dan il-Pjan ta' Ħidma, il-proġett transkonfinali Rail Baltica għandu jkun operazzjonali malajr kemm jista' jkun u, fi kwalunkwe każ, sa mhux aktar tard mill-2030.

                     (4)

                     Mingħajr preġudizzju għall-Artikolu 1(4) tar-Regolament (UE) Nru 1315/2013, il-baġit li jifdal meħtieġ għall-implimentazzjoni sħiħa tal-proġett transkonfinali Rail Baltica huwa stmat li jkun ta' mill-anqas EUR 5,6 biljun. Il-proġetti implimentati jew ippjanati s'issa jammontaw għal kważi EUR 1,9 biljun u jinvolvu finanzjament mill-Unjoni (sa 85 % tal-ispejjeż eliġibbli). Huwa importanti li jiġu identifikati l-azzjonijiet meħtieġa biex jitlesta il-proġett Rail Baltica sabiex id-disponibbiltà relatata ta' finanzjament tal-Unjoni, nazzjonali u reġjonali, kif ukoll tipi ta' appoġġ rilevanti oħrajn, jistgħu jkunu ppjanati u ottimizzati għalkollox.

                     (5)

                     Id-dimensjoni transkonfinali tal-proġett tirrikjedi t-twaqqif ta' strutturi ta' governanza apposta. Jenħtieġ li l-Koordinatur Ewropew tal-Kuritur tan-Netwerk Ewlieni tal-Baħar tat-Tramuntana u tal-Baħar Baltiku u rappreżentant tal-Kummissjoni jipparteċipaw f'dawk l-istrutturi bħala osservaturi.

                     (6)

                     L-Estonja, il-Latvja u l-Litwanja ffirmaw u rratifikaw ftehim intergovernattiv, li fih qablu li jimpenjaw ruħhom bis-sħiħ fil-proġett Rail Baltica. Għall-implimentazzjoni tal-proġett ġew stabbiliti u nnominati l-kumpanija RB Rail AS u korpi nazzjonali ta' implimentazzjoni. It-Task Force Rail Baltica jipprovdi t-tmexxija u l-koordinazzjoni bejn il-ministeri tal-Estonja, tal-Latvja, tal-Litwanja, tal-Polonja u tal-Finlandja.

                     (7)

                     Sabiex jiġi mmonitorjat il-progress tal-implimentazzjoni, l-Istati Membri jenħtieġ li jipprovdu lill-Kummissjoni b'rapporti regolari dwar il-kwistjoni, li jikkonċernaw is-sezzjonijiet li jinsabu fit-territorji rispettivi tagħhom, u jenħtieġ li jinnotifikaw dwar kwalunkwe dewmien li kien hemm.

                     (8)

                     Il-miżuri previsti f'din id-Deċiżjoni ġew approvati mill-Estonja, mill-Latvja, mil-Litwanja, mil-Polonja u mill-Finlandja.

                     (9)

                     Il-miżuri previsti f'din id-Deċiżjoni huma skont l-opinjoni tal-Kumitat imsemmi fl-Artikolu 52 tar-Regolament (UE) Nru 1315/2013,

               ADOTTAT DIN ID-DEĊIŻJONI:

            Artikolu 1
            Suġġett
            Din id-Deċiżjoni tistabbilixxi deskrizzjoni tal-azzjonijiet u l-iskeda ta' żmien għall-implimentazzjoni tal-proġett transkonfinali Rail Baltica (Tallinn-Pärnu-Riga-Panevėžys-Kaunas-Warszawa, b'konnessjoni ma' Vilnius), kif ukoll id-dispożizzjonijiet ta' governanza relatati.

            Artikolu 2
            Azzjonijiet u skeda ta' żmien
            L-Estonja, il-Latvja, il-Litwanja u l-Polonja għandhom jiżguraw l-implimentazzjoni f'waqtha tal-azzjonijiet li ġejjin:

                        (a)

                        sal-31 ta' Diċembru 2018:

                                    (1)

                                    għandu jitlesta d-disinn tekniku preliminari konsolidat fl-Estonja, fil-Latvja u fil-Litwanja;

                                    (2)

                                    għandhom jitlestew il-valutazzjonijiet ambjentali strateġiċi fl-Estonja, fil-Latvja u fil-Litwanja (għajr minn Kaunas sa Vilnius u minn Kaunas sal-fruntiera statali ta' bejn il-Litwanja u l-Polonja);

                                    (3)

                                    għandu jitlesta u jiġi ppreżentat lill-awtoritajiet nazzjonali tal-Estonja, tal-Latvja u tal-Litwanja l-istudju dwar il-ġestjoni tal-infrastruttura fl-Estonja, fil-Latvja u fil-Litwanja;

                        (b)

                        sat-30 ta' Ġunju 2019: għandha tiġi konkluża mill-Estonja, mil-Latvja u mil-Litwanja deċiżjoni dwar il-ġestjoni tal-infrastruttura mibnija;

                        (c)

                        sal-31 ta' Diċembru 2020:

                                    (1)

                                    għandhom jitlestew il-valutazzjonijiet ambjentali strateġiċi fil-Litwanja minn Kaunas sal-fruntiera statali ta' bejn il-Litwanja u l-Polonja;

                                    (2)

                                    għandhom jitlestew l-ippjanar (territorjali) spazjali u l-allinjament tar-rotta dettaljat approvat fl-Estonja, fil-Latvja u fil-Litwanja (għajr minn Kaunas sa Vilnius);

                                    (3)

                                    għandha tkun inbdiet il-kostruzzjoni fl-Estonja, fil-Latvja u fil-Litwanja;

                                    (4)

                                    għandu jitlesta d-disinn tekniku tal-ferrovija fl-Estonja, fil-Latvja (is-sezzjoni ċentrali madwar Riga) u fil-Litwanja (għajr minn Kaunas sa Vilnius u minn Kaunas sal-fruntiera statali ta' bejn il-Litwanja u l-Polonja);

                                    (5)

                                    għandhom jitlestew fil-Polonja l-istudji dettaljati u l-proċeduri ambjentali li jiddefinixxu l-parametri tekniċi u ta' żmien għall-implimentazzjoni tas-sezzjoni tal-fruntiera statali ta' bejn Ełk-il-Polonja u l-Litwanja;

                        (d)

                        sal-31 ta' Diċembru 2021:

                                    (1)

                                    għandu jitlesta l-akkwist tal-artijiet fl-Estonja, fil-Latvja u fil-Litwanja (għajr minn Kaunas sa Vilnius u minn Kaunas sal-fruntiera statali ta' bejn il-Litwanja u l-Polonja);

                                    (2)

                                    għandhom jitlestew l-ippjanar (territorjali) spazjali u l-valutazzjonijiet ambjentali strateġiċi u l-allinjament tar-rotta dettaljat approvat fil-Litwanja minn Kaunas sa Vilnius;

                                    (3)

                                    għandu jitlesta d-disinn tekniku fil-Latvja (is-sezzjonijiet tat-Tramuntana u tan-Nofsinhar);

                        (e)

                        sal-31 ta' Diċembru 2023:

                                    (1)

                                    għandu jitlesta l-akkwist tal-artijiet fil-Litwanja minn Kaunas sa Vilnius u minn Kaunas sal-fruntiera statali ta' bejn il-Litwanja u l-Polonja;

                                    (2)

                                    għandu jitlesta d-disinn tekniku tal-ferrovija fil-Litwanja minn Kaunas sal-fruntiera statali ta' bejn il-Litwanja u l-Polonja u minn Kaunas sa Vilnius;

                        (f)

                        sal-31 ta' Diċembru 2025:

                                    (1)

                                    għandha titlesta l-infrastruttura ferrovjarja bħala linja ferrovjarja b'żewġ binarji għat-traffiku mħallat, tajba għall-ferroviji tal-merkanzija tat-tul minimu ta' 740-m, elettrifikati, bil-gejġ tal-UIC, fl-Estonja, fil-Latvja, fil-Litwanja u fil-Polonja;

                                    (2)

                                    għandha tkun skjerata s-Sistema Ewropea tal-Ġestjoni tat-Traffiku Ferrovjarju (ERTMS) sabiex tinkiseb l-interoperabbiltà sħiħa, skont ir-Regolament ta' Implimentazzjoni tal-Kummissjoni (UE) 2017/6 (3), fl-Estonja, fil-Latvja, fil-Litwanja u fil-Polonja;

                                    (3)

                                    għandha tkun żgurata kapaċità għat-trasbord fit-terminals ferrovjarji eżistenti u ġodda, li għandhom ikunu konnessi permezz ta' linja ferrovjarja veloċi konvenzjonali elettrifikata b'żewġ binarji u gejġ standard Ewropew (1 435 mm).

            Artikolu 3
            Governanza

               1.   Il-progress tal-azzjonijiet imsemmija fl-Artikolu 2 għandu jiġi diskuss, mill-anqas darbtejn fis-sena bejn ir-rappreżentanti tal-Estonja, tal-Latvja, tal-Litwanja, tal-Polonja u tal-Finlandja fit-Task Force intergovernattiv (ministerjali) Rail Baltica, bil-parteċipazzjoni tal-Koordinatur Ewropew tal-Kuritur tan-Netwerk Ewlieni tal-Baħar tat-Tramuntana u tal-Baħar Baltiku u tar-rappreżentanti tal-Kummissjoni.

               2.   Il-Koordinatur Ewropew tal-Kuritur tan-Netwerk Ewlieni tal-Baħar tat-Tramuntana u tal-Baħar Baltiku u r-rappreżentanti tal-Kummissjoni u r-rappreżentanti nominati tal-Polonja u tal-Finlandja għandhom jiġu mistiedna jipparteċipaw bħala osservaturi fil-laqgħat tal-Bord Superviżorju ta' RB Rail AS.

            Artikolu 4
            Rapportar
            L-Estonja, il-Latvja, il-Litwanja u l-Polonja għandhom jirrappurtaw mill-inqas darba fis-sena lill-Kummissjoni u lill-Koordinatur Ewropew tal-Kuritur tan-Netwerk Ewlieni tal-Baħar tat-Tramuntana u tal-Baħar Baltiku dwar il-progress fl-implimentazzjoni tal-azzjonijiet imsemmija fl-Artikolu 2 u għandhom jinnotifikaw kwalunkwe dewmien li jiltaqgħu miegħu, filwaqt li jispeċifikaw ir-raġunijiet għad-dewmien u jindikaw il-miżuri korrettivi meħuda. Għal dan il-għan, dawk l-Istati Membri jistgħu jużaw, meta jkun xieraq, il-kontenut tar-Rapporti tal-Istatus Annwali li għandhom jiġu sottomessi fil-qafas tal-Ftehimiet ta' Għotja tal-Faċilità Nikkollegaw l-Ewropa.

            Artikolu 5
            Rieżami
            Sa mhux aktar tard mill-31 ta' Diċembru 2023, wara konsultazzjoni mal-Estonja, mal-Finlandja, mal-Latvja, mal-Litwanja u mal-Polonja u bl-assistenza tal-Koordinatur Ewropew tal-Kuritur tan-Netwerk Ewlieni tal-Baħar tat-Tramuntana u tal-Baħar Baltiku, il-Kummissjoni għandha twettaq rieżami tal-azzjonijiet u tal-iskeda ta' żmien imsemmija fl-Artikolu 2.

            Artikolu 6
            Din id-Deċiżjoni hija indirizzata lir-Repubblika tal-Estonja, lir-Repubblika tal-Latvja, lir-Repubblika tal-Litwanja, lir-Repubblika tal-Polonja u lir-Repubblika tal-Finlandja.

            Magħmul fi Brussell, is-26 ta' Ottubru 2018.

                  Għall-Kummissjoni

               Violeta BULC

                  Membru tal-Kummissjoni

            (1)  ĠU L 348, 20.12.2013, p. 1.

            (2)  Ara l-Pjan ta' Ħidma fuq https://ec.europa.eu/transport/themes/infrastructure/north-sea-baltic_en

            (3)  Ir-Regolament ta' Implimentazzjoni tal-Kummissjoni (UE) 2017/6 tal-5 ta' Jannar 2017 dwar il-pjan Ewropew ta' mobilitazzjoni għas-Sistema Ewropea tal-Ġestjoni tat-Traffiku Ferrovjarju (ĠU L 3, 6.1.2017, p. 6).


title: Deċiżjoni tal-Kunsill (PESK) 2018/1940 tal-10 ta' Diċembru 2018 li temenda d-Deċiżjoni 2010/788/PESK dwar miżuri restrittivi kontra r-Repubblika Demokratika tal-Kongo

text:
                  11.12.2018

                  MT

                  Il-Ġurnal Uffiċjali tal-Unjoni Ewropea

                  L 314/47

         DEĊIŻJONI TAL-KUNSILL (PESK) 2018/1940
         tal-10 ta' Diċembru 2018
         li temenda d-Deċiżjoni 2010/788/PESK dwar miżuri restrittivi kontra r-Repubblika Demokratika tal-Kongo
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fl-20 ta' Diċembru 2010, il-Kunsill adotta d-Deċiżjoni 2010/788/PESK (1) dwar miżuri restrittivi kontra r-Repubblika Demokratika tal-Kongo (RDK).

                     (2)

                     Fit-12 ta' Diċembru 2016, il-Kunsill adotta d-Deċiżjoni (PESK) 2016/2231 (2) b'reazzjoni għat-tfixkil tal-proċess elettorali u l-ksur tad-drittijiet tal-bniedem marbut miegħu fir-RDK. Dik id-Deċiżjoni emendat id-Deċiżjoni 2010/788/PESK billi, fost l-oħrajn, introduċiet miżuri restrittivi awtonomi skont l-Artikolu 3(2) tagħha.

                     (3)

                     Abbażi ta' rieżami tal-miżuri msemmija fl-Artikolu 3(2) tad-Deċiżjoni 2010/788/PESK, jenħtieġ li l-miżuri restrittivi jiġġeddu sat-12 ta' Diċembru 2019.

                     (4)

                     Fil-konklużjonijiet tiegħu ta' Diċembru 2017, il-Kunsill appella lill-atturi Kongoliżi kollha, u l-aktar lill-awtoritajiet u l-istituzzjonijiet Kongoliżi, biex jaqdu rwol kostruttiv fil-proċess elettorali. B'kont meħud tal-elezzjonijiet li ġejjin, il-Kunsill itenni l-importanza li jsiru elezzjonijiet kredibbli u inklużivi li jirrispettaw l-aspirazzjoni tal-poplu Kongoliż li jeleġġi r-rappreżentanti tiegħu. Il-Kunsill ser ikompli jirrevedi l-miżuri restrittivi fid-dawl tal-elezzjonijiet fir-RDK u jinsab lest biex jaġġustahom kif meħtieġ.

                     (5)

                     Id-dikjarazzjonijiet tar-raġunijiet relatati ma' tmien persuni elenkati fl-Anness II jenħtieġ li jiġu emendati. Barra minn hekk, l-informazzjoni dwar il-persuni kollha elenkati f'dak l-Anness jeħtieġ li tiġi aġġornata.

                     (6)

                     Għaldaqstant, jeħtieġ li d-Deċiżjoni 2010/788/PESK tiġi emendata skont dan,

               ADOTTA DIN ID-DEĊIŻJONI:

            Artikolu 1
            Il-paragrafu (2) tal-Artikolu 9 tad-Deċiżjoni 2010/788/PESK huwa sostitwit b'dan li ġej:

                  “2.   Il-miżuri msemmija fl-Artikolu 3(2) għandhom japplikaw sat-12 ta' Diċembru 2019. Għandhom jiġġeddu, jew jiġu emendati kif xieraq, jekk il-Kunsill iqis li l-objettivi tagħhom ma jkunux intlaħqu.”.

            Artikolu 2
            Il-lista fl-Anness II għad-Deċiżjoni 2010/788/PESK hija sostitwita bil-lista li tinsab fl-Anness għal din id-Deċiżjoni.

            Artikolu 3
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, l-10 ta' Diċembru 2018.

                  Għall-Kunsill

                  Il-President

               F. MOGHERINI

            (1)  Id-Deċiżjoni tal-Kunsill 2010/788/PESK tal-20 ta' Diċembru 2010 dwar miżuri restrittivi kontra r-Repubblika Demokratika tal-Kongo u li tħassar il-Pożizzjoni Komuni 2008/369/PESK (ĠU L 336, 21.12.2010, p. 30).

            (2)  Id-Deċiżjoni tal-Kunsill (PESK) 2016/2231 tat-12 ta' Diċembru 2016 li temenda d-Deċiżjoni 2010/788/PESK dwar miżuri restrittivi kontra r-Repubblika Demokratika tal-Kongo (ĠU L 336 I, 12.12.2016, p. 7).

            ANNESS

                     “ANNESS II

                        LISTA TA' PERSUNI U ENTITAJIET IMSEMMIJA FL-ARTIKOLU 3(2)

                     A.   Persuni

                                 Isem

                                 Informazzjoni ta' identifikazzjoni

                                 Raġunijiet għal deżinjazzjoni

                                 Data ta' elenkar

                                 1.

                                 Ilunga Kampete

                                 magħruf ukoll bħala Gaston Hughes Ilunga Kampete; magħruf ukoll bħala Hugues Raston Ilunga Kampete.
                                 Data tat-twelid: 24.11.1964.
                                 Post tat-twelid: Lubumbashi (RDK).
                                 Numru tal-karta tal-identità militari: 1-64-86-22311-29.
                                 Nazzjonalità: RDK.
                                 Indirizz: 69, avenue Nyangwile, Kinsuka Mimosas, Kinshasa/Ngaliema, RDK.

                                 Bħala Kmandant tal-Gwardja Repubblikana (GR), Ilunga Kampete kien responsabbli għall-unitajiet tal-GR skjerati fuq l-art u involuti fl-użu sproporzjonat ta' forza u repressjoni vjolenti, f'Settembru 2016 f'Kinshasa. F'din il-kapaċità, Ilunga Kampete kien għalhekk involut fl-ippjanar, id-direzzjoni, jew it-twettiq ta' atti li jikkostitwixxu ksur serju tad-drittijiet tal-bniedem fir-RDK.

                                 12.12.2016

                                 2.

                                 Gabriel Amisi Kumba

                                 magħruf ukoll bħala Gabriel Amisi Nkumba; ‘Tango Fort’; ‘Tango Four’.
                                 Data tat-twelid: 28.5.1964.
                                 Post tat-twelid: Malela (RDK).
                                 Numru tal-karta tal-identità militari: 1-64-87-77512-30.
                                 Nazzjonalità: RDK.
                                 Indirizz: 22, avenue Mbenseke, Ma Campagne, Kinshasa/Ngaliema, RDK.

                                 Eks Kmandant tal-ewwel żona tad-difiża tal-Armata Kongoliża (FARDC) li l-forzi tagħha ħadu sehem fl-użu sproporzjonat ta' forza u repressjoni vjolenti f'Settembru 2016 f'Kinshasa. F'din il-kapaċità, Gabriel Amisi Kumba kien għalhekk involut fl-ippjanar, id-direzzjoni, jew it-twettiq ta' atti li jikkostitwixxu ksur serju tad-drittijiet tal-bniedem fir-RDK.
                                 F'Lulju 2018, Gabriel Amisi Kumba nħatar Viċi Kap tal-Persunal tal-Forzi Armati Kongoliżi (FARDC), b'responsabbiltà għal operazzjonijiet u intelligence.

                                 12.12.2016

                                 3.

                                 Ferdinand Ilunga Luyoyo

                                 Data tat-twelid: 8.3.1973.
                                 Post tat-twelid: Lubumbashi (RDK).
                                 Nru tal-passport: OB0260335
                                 (validu mill-15.4.2011 sal-14.4.2016).
                                 Nazzjonalità: RDK.
                                 Indirizz: 2, avenue des Orangers, Kinshasa/Gombe, RDK.

                                 Bħala Kmandant tal-unità għal kontra l-irvellijiet il-Légion Nationale d'Intervention tal-Pulizija Nazzjonali Kongoliża (PNC), Ferdinand Ilunga Luyoyo kien responsabbli għall-użu sproporzjonat ta' forza u repressjoni vjolenti f'Settembru 2016 f'Kinshasa. F'din il-kapaċità, Ferdinand Ilunga Luyoyo kien għalhekk involut fl-ippjanar, id-direzzjoni, jew it-twettiq ta' atti li jikkostitwixxu ksur serju tad-drittijiet tal-bniedem fir-RDK.
                                 F'Lulju 2017, Ferdinand Ilunga Luyoyo nħatar Kmandant tal-unità tal-PNC responsabbli għall-protezzjoni tal-istituzzjonijiet u ta' uffiċjali ta' livell għoli.

                                 12.12.2016

                                 4.

                                 Celestin Kanyama

                                 magħruf ukoll bħala Kanyama Tshisiku Celestin; Kanyama Celestin Cishiku Antoine; Kanyama Cishiku Bilolo Célestin;
                                 Esprit de mort.
                                 Data tat-twelid: 4.10.1960.
                                 Post tat-twelid: Kananga (RDK).
                                 Nazzjonalità: RDK.
                                 Nru tal-passport: OB0637580
                                 (validu mill-20.5.2014 sad-19.5.2019).
                                 Ingħata viża ta' Schengen bin-numru 011518403, maħruġa fit-2.7.2016.
                                 Indirizz: 56, avenue Usika, Kinshasa/Gombe, RDK.

                                 Bħala Kummissarju tal-Pulizija Nazzjonali Kongoliża (PNC), Celestin Kanyama kien responsabbli għall-użu sproporzjonat ta' forza u repressjoni vjolenti f'Settembru 2016 f'Kinshasa. F'din il-kapaċità, Celestin Kanyama kien għalhekk involut fl-ippjanar, id-direzzjoni, jew it-twettiq ta' atti li jikkostitwixxu ksur serju tad-drittijiet tal-bniedem fir-RDK.
                                 F'Lulju 2017, Celestin Kanyama nħatar Direttur Ġenerali tal-iskejjel ta' taħriġ tal-Pulizija Nazzjonali.

                                 12.12.2016

                                 5.

                                 John Numbi

                                 magħruf ukoll bħala John Numbi Banza Tambo; John Numbi Banza Ntambo; Tambo Numbi.
                                 Data tat-twelid: 16.8.1962.
                                 Post tat-twelid: Jadotville-Likasi-Kolwezi (RDK).
                                 Nazzjonalità: RDK.
                                 Indirizz: 5, avenue Oranger, Kinshasa/Gombe, RDK.

                                 Eks Spettur Ġenerali tal-Pulizija Nazzjonali Kongoliża (PNC), John Numbi kien involut fil-kampanja ta' intimidazzjoni vjolenti mwettqa fil-kuntest tal-elezzjonijiet tal-gvernaturi ta' Marzu 2016 fl-erba' provinċji tal-ex-Katangan u, bħala tali, huwa responsabbli għall-impediment ta' soluzzjoni kunsenswali u paċifika bil-ħsieb li jsiru elezzjonijiet fir-RDK. F'Lulju 2018, John Numbi nħatar Spettur Ġeneral tal-Forzi Armati Kongoliżi (FARDC).

                                 12.12.2016

                                 6.

                                 Roger Kibelisa

                                 magħruf ukoll bħala Roger Kibelisa Ngambaswi.
                                 Data tat-twelid: 9.9.1959.
                                 Post tat-twelid: Fayala (RDK).
                                 Nazzjonalità: RDK.
                                 Indirizz: 24, avenue Photopao, Kinshasa/Mont Ngafula, RDK.

                                 Bħala Direttur għall-Intern fis-Servizz tal-Intelligence Nazzjonali (ANR) Roger Kibelisa kien hu involut fil-kampanja ta' intimidazzjoni mwettqa minn uffiċjali tal-ANR lejn membri tal-oppożizzjoni, inkluż arresti arbitrarji u detenzjoni. Roger Kibelisa għalhekk dgħajjef l-istat tad-dritt u impedixxa soluzzjoni kunsenswali u paċifika lejn elezzjonijiet fir-RDK.

                                 12.12.2016

                                 7.

                                 Delphin Kaimbi

                                 magħruf ukoll bħala Delphin Kahimbi Kasagwe; Delphin Kayimbi Demba Kasangwe; Delphin Kahimbi Kasangwe; Delphin Kahimbi Demba Kasangwe; Delphin Kasagwe Kahimbi.
                                 Data tat-twelid: 15.1.1969 (alternattivament: 15.7.1969).
                                 Post tat-twelid: Kiniezire/Goma (RDK).
                                 Nazzjonalità: RDK.
                                 Nru tal-Passaport Diplomatiku: DB0006669 (validu mit-13.11.2013 sat-12.11.2018).
                                 Indirizz: 1, 14eme rue, Quartier Industriel, Linete, Kinshasa, RDK.

                                 Eks Kap tal-Korp tal-Intelligence Militari (eks-DEMIAP), parti miċ-Ċentru Nazzjonali tal-Operazzjonijiet, l-istruttura ta' kmand u ta' kontroll responsabbli għall-arresti arbitrarji u r-repressjoni vjolenta f'Kinshasa f'Settembru 2016, u responsabbli għall-forzi li pparteċipaw fl-intimidazzjoni u l-arresti arbitrarji u r-repressjoni vjolenta u għall-impediment ta' soluzzjoni kunsenswali u paċifika bil-ħsieb li jsiru elezzjonijiet fir-RDK. F'Lulju 2018, Delphin Kaimbi nħatar assistent Kap tal-Persunal fi ħdan il-Persunal Ġenerali tal-FARDC, b'responsabilità għall-intelligence.

                                 12.12.2016

                                 8.

                                 Evariste Boshab, eks-Viċi Prim Ministru u Ministru għall-Intern u s-Sigurtà

                                 magħruf ukoll bħala Evariste Boshab Mabub Ma Bileng.
                                 Data tat-twelid: 12.1.1956.
                                 Post tat-twelid: Tete Kalamba (RDK).
                                 Nazzjonalità: RDK.
                                 Numru tal-passaport diplomatiku: DP0000003 (validu: 21.12.2015 — skadenza: 20.12.2020).
                                 il-Viża ta' Schengen skadiet fil-5.1.2017.
                                 Indirizz: 3, avenue du Rail, Kinshasa/Gombe, RDK.

                                 Fil-kapaċità tiegħu ta' Viċi Prim Ministru u Ministru għall-Intern u s-Sigusrtà minn Diċembru 2014 sa Diċembru 2016, Evariste Boshab kien uffiċjalment responsabbli mill-pulizija u s-servizzi ta' sigurtà u l-koordinazzjoni tal-ħidma tal-gvernaturi provinċjali. F'din il-kapaċità, huwa kien responsabbli għall-arrest ta' attivisti u ta' membri tal-oppożizzjoni, kif ukoll għall-użu sproporzjonat tal-forza, inkluż bejn Settembru 2016 u Diċembru 2016 b'reazzjoni għad-dimostrazzjonijiet f'Kinshasa, li wassal biex għadd kbir ta' ċivili nqatlu jew indarbu mis-servizzi ta' sigurtà. Evariste Boshab kien għalhekk involut fl-ippjanar, id-direzzjoni, jew it-twettiq ta' atti li jikkostitwixxu ksur serju tad-drittijiet tal-bniedem fir-RDK.

                                 29.5.2017

                                 9.

                                 Alex Kande Mupompa, eks Gvernatur ta' Kasai Central

                                 magħruf ukoll bħala Alexandre Kande Mupomba; Kande-Mupompa.
                                 Data tat-twelid: 23.9.1950.
                                 Post tat-twelid: Kananga (RDK).
                                 Nazzjonalità: Kongoliża u Belġjana.
                                 Numru tal-passaport tar-RDK: OP0024910 (validu: 21.3.2016 — skadenza: 20.3.2021).
                                 Indirizzi: Messidorlaan 217/25, 1180 Uccle, Belġju
                                 Indirizz: 1, avenue Bumba, Kinshasa/Ngaliema, RDK.

                                 Bħala Gvernatur ta' Kasai Central sa Ottubru 2017, Alex Kande Mupompa kien responsabbli għall-użu sproporzjonat tal-forza, repressjoni vjolenti u qtil extraġudizzjarju mwettqa mill-forzi tas-sigurtà u l-PNC f'Kasai Central minn Awwissu 2016, inkluż qtil fit-territorju ta' Dibaya fi Frar 2017.
                                 Alex Kande Mupompa kien għalhekk involut fl-ippjanar, id-direzzjoni, jew it-twettiq ta' atti li jikkostitwixxu ksur serju tad-drittijiet tal-bniedem fir-RDK.

                                 29.5.2017

                                 10.

                                 Jean-Claude Kazembe Musonda, eks-Gvernatur ta' Haut-Katanga

                                 Data tat-twelid: 17.5.1963.
                                 Post tat-twelid: Kashobwe (DRK).
                                 Nazzjonalità: RDK.
                                 Indirizz: 7891, avenue Lubembe, Quartier Lido, Lubumbashi, Haut-Katanga, RDK.

                                 Bħala Gvernatur ta' Haut Katanga sa April 2017, Jean-Claude Kazembe Musonda kien responsabbli għall-użu sproporzjonat tal-forza u r-repressjoni vjolenti mwettqa mill-forzi tas-sigurtà u l-PNC f'Haut Katanga, inkluż bejn il-15 u l-31 ta' Diċembru 2016 meta, b'reazzjoni għall-protesti f'Lubumbashi, 12-il persuna ċivili nqatlu u 64 indarbu b'riżultat tal-użu ta' forza letali mill-forzi tas-sigurtà inkluż aġenti tal-PNC.
                                 Jean-Claude Kazembe Musonda kien għalhekk involut fl-ippjanar, id-direzzjoni, jew it-twettiq ta' atti li jikkostitwixxu ksur serju tad-drittijiet tal-bniedem fir-RDK.

                                 29.5.2017

                                 11.

                                 Lambert Mende, Ministru għall-Komunikazzjoni u l-Mezzi tax-Xandir, u kelliem tal-Gvern

                                 magħruf ukoll bħala Lambert Mende Omalanga.
                                 Data tat-twelid: 11.2.1953.
                                 Post tat-twelid: Okolo (RDK).
                                 Numru tal-passaport diplomatiku: DB0001939 (maħruġ: 4.5.2017 — jiskadi: 3.5.2022).
                                 Nazzjonalità: RDK.
                                 Indirizz: 20, avenue Kalongo, Kinshasa/Ngaliema, RDK.

                                 Bħala Ministru għall-Komunikazzjoni u l-Mezzi tax-Xandir mill-2008, Lambert Mende huwa responsabbli għal politika repressiva għall-mezzi tax-xandir li tikser id-dritt tal-libertà ta' espressjoni u ta' informazzjoni u ddgħajjef il-kisba ta' soluzzjoni kunsenswali u paċifika għall-elezzjonijiet fir-RDK. Fit-12 ta' Novembru 2016, huwa adotta digriet li jillimita l-possibbiltà li mezzi tax-xandir barranin ixandru fir-RDK.
                                 Bi ksur tal-ftehim politiku milħuq fil-31 ta' Diċembru 2016 bejn il-maġġoranza presidenzjali u l-partiti tal-oppożizzjoni, sa Ottubru 2018 għadd ta' xandara kienu għandhom ma ssokktawx ixandru.
                                 Fil-kapaċità tiegħu bħala Ministru għall-Komunikazzjoni u l-Mezzi tax-Xandir, Lambert Mende huwa għalhekk responsabbli li fixkel il-kisba ta' soluzzjoni kunsenswali u paċifika għall-elezzjonijiet fir-RDK, inkluż b'atti ta' repressjoni.

                                 29.5.2017

                                 12.

                                 Brigadier Ġeneral Eric Ruhorimbere, Viċi Kmandant tal-21 reġjun militari (Mbuji-Mayi)

                                 magħruf ukoll bħala Eric Ruhorimbere Ruhanga; Tango Two; Tango Deux.
                                 Data tat-twelid: 16.7.1969.
                                 Post tat-twelid: Minembwe (RDK).
                                 Numru tal-karta tal-identità militari: 1-69-09-51400-64.
                                 Nazzjonalità: RDK.
                                 Numru tal-passaport tar-RDK: OB0814241.
                                 Indirizz: Mbujimayi, Provinċja ta' Kasai, RDK.

                                 Bħala Viċi Kmandant tal-21 reġjun militari minn Settembru 2014 sa Lulju 2018, Eric Ruhorimbere kien responsabbli għall-użu sproporzjonat tal-forza u għal każijiet ta' qtil extraġudizzjarju mwettqa mill-FARDC, speċjalment kontra l-milizzja Nsapu u kontra nisa u tfal.
                                 Eric Ruhorimbere kien għalhekk involut fl-ippjanar, id-direzzjoni, jew it-twettiq ta' atti li jikkostitwixxu ksur serju tad-drittijiet tal-bniedem fir-RDK. F'Lulju 2018, Eric Ruhorimbere nħatar Kmandant tas-settur operattiv ta' Nord Equateur.

                                 29.5.2017.

                                 13.

                                 Ramazani Shadari, eks Viċi Prim Ministru u Ministru għall-Intern u s-Sigurtà

                                 magħruf ukoll bħala Emmanuel Ramazani Shadari Mulanda; Shadary.
                                 Data tat-twelid: 29.11.1960.
                                 Post tat-twelid: Kasongo (RDK).
                                 Nazzjonalità: RDK.
                                 Indirizz: 28, avenue Ntela, Mont Ngafula, Kinshasa, RDK.

                                 Bħala Viċi Prim Ministru u Ministru għall-Intern u s-Sigurtà sa Frar 2018, Ramazani Shadari kien uffiċjalment responsabbli mill-pulizija u s-servizzi ta' sigurtà u mill-koordinazzjoni tal-ħidma tal-gvernaturi provinċjali. F'din il-kapaċità, kien responsabbli għall-arresti ta' attivisti u membri tal-oppożizzjoni, kif ukoll għall-użu sproporzjonat tal-forza, bħall-miżuri ta' repressjoni vjolenti ta' membri tal-moviment Bundu Dia Kongo (BDK) fil-Kongo Ċentrali, ir-repressjoni f'Kinshasa f'Jannar-Frar 2017 u l-użu sproporzjonat tal-forza u r-repressjoni vjolenti fil-provinċji ta' Kasai.
                                 F'din il-kapaċità, Ramazani Shadari kien għalhekk involut fl-ippjanar, id-direzzjoni, jew it-twettiq ta' atti li jikkostitwixxu ksur serju tad-drittijiet tal-bniedem fir-RDK.
                                 Fi Frar 2018, Ramazani Shadari kien innominat Segretarju Permanenti tal-Parti du peuple pour la reconstruction et le développement (PPRD).

                                 29.5.2017

                                 14.

                                 Kalev Mutondo, Kap (formalment Amministratur Ġenerali) tas-Servizz tal-Intelligence Nazzjonali (ANR)

                                 magħruf ukoll bħala Kalev Katanga Mutondo, Kalev Motono, Kalev Mutundo, Kalev Mutoid, Kalev Mutombo, Kalev Mutond, Kalev Mutondo Katanga, Kalev Mutund.
                                 Data tat-twelid: 3.3.1957.
                                 Nazzjonalità: RDK.
                                 Numru tal-passaport: DB0004470 (maħruġ: 8.6.2012 — jiskadi: 7.6.2017).
                                 Indirizz: 24, avenue Ma Campagne, Kinshasa, RDK.

                                 Bħala l-Kap tas-Servizz tal-Intelligence Nazzjonali (ANR) għal żmien twil, Kalev Mutondo huwa involut fl-arrest arbitrarju, id-detenzjoni u t-trattament ħażin ta' membri tal-oppożizzjoni, attivisti tas-soċjetà ċivili u oħrajn, u responsabbli għal dawn l-atti. Għalhekk huwa dgħajjef l-istat ta' dritt u fixkel milli tintlaħaq soluzzjoni kunsenswali u paċifika għall-elezzjonijiet fir-RDK, kif ukoll kien involut fl-ippjanar jew id-direzzjoni ta' atti li jikkostitwixxu ksur serju tad-drittijiet tal-bniedem fir-RDK.

                                 29.5.2017

                           B.   Entitajiet

               ”.


title: Deċiżjoni tal-Kunsill (UE) 2018/1938 tat-18 ta' Settembru 2018 dwar il-pożizzjoni li għandha tittieħed, f'isem l-Unjoni Ewropea, fil-Kunsill ta' Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fir-rigward tal-adozzjoni ta' rakkomandazzjoni li tapprova l-estensjoni tal-Pjan ta' Azzjoni UE-Marokk li jimplimenta l-istatus avvanzat (2013-2017)

text:
                  11.12.2018

                  MT

                  Il-Ġurnal Uffiċjali tal-Unjoni Ewropea

                  L 314/38

         DEĊIŻJONI TAL-KUNSILL (UE) 2018/1938
         tat-18 ta' Settembru 2018
         dwar il-pożizzjoni li għandha tittieħed, f'isem l-Unjoni Ewropea, fil-Kunsill ta' Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fir-rigward tal-adozzjoni ta' rakkomandazzjoni li tapprova l-estensjoni tal-Pjan ta' Azzjoni UE-Marokk li jimplimenta l-istatus avvanzat (2013-2017)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218(9) tiegħu,
         Wara li kkunsidra l-proposta konġunta mir-rappreżentant għoli tal-Unjoni għall-Affarijiet Barranin u l-Politika ta' Sigurtà u l-Kummissjoni Ewropea,
         Billi:

                     (1)

                     Il-ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (1) (minn hawn il-quddiem imsejjaħ “il-Ftehim”) kien iffirmat fis-26 ta' Frar 1996 u daħal fis-seħħ fl-1 ta' Marzu 2000 (2).

                     (2)

                     Skont l-Artikolu 80 tal-Ftehim, il-Kunsill ta' Assoċjazzjoni mwaqqaf permezz tal-Ftehim għandu s-setgħa li jieħu deċiżjonijiet u jista' wkoll jagħmel rakkomandazzjonijiet.

                     (3)

                     Il-Kunsill ta' Assoċjazzjoni adotta fis-16 ta' Diċembru 2013 rakkomandazzjoni dwar l-implimentazzjoni ta' Pjan ta' Azzjoni UE-Marokk li jimplimenta l-istatus avvanzat (2013-2017) (3) (minn hawn il-quddiem imsejjaħ il-“pjan ta' azzjoni”).

                     (4)

                     Sabiex tiġi żgurata l-kontinwità bejn il-pjan ta' azzjoni u l-prijoritajiet futuri tas-sħubija, il-Kunsill ta' Assoċjazzjoni, permezz ta' skambju ta' ittri, jenħtieġ li jadotta rakkomandazzjoni li tapprova l-estensjoni tal-Pjan ta' Azzjoni.

                     (5)

                     Huwa xieraq li tiġi stabbilita l-pożizzjoni li għandha tittieħed, f'isem l-Unjoni, fil-Kunsill ta' Assoċjazzjoni, rigward l-adozzjoni ta' rakkomandazzjoni li tapprova l-estensjoni tal-Pjan ta' Azzjoni, peress li r-rakkomandazzjoni jkollha effetti ġuridiċi.

                     (6)

                     L-estensjoni tal-Pjan ta' Azzjoni tifforma l-bażi tar-relazzjonijiet UE-Marokk għas-sena attwali u tippermetti li jsiru d-diskussjonijiet sabiex jiġu definiti l-linji gwida u l-prijoritajiet il-ġodda tas-sħubija UE-Marokk għas-snin li ġejjin,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tittieħed, f'isem l-Unjoni Ewropea, fil-Kunsill ta' Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fir-rigward tal-adozzjoni ta' rakkomandazzjoni li tapprova l-estensjoni b'sena tal-Pjan ta' Azzjoni UE-Marokk li jimplimenta l-Istatus Avvanzat (2013-2017) għandha tkun ibbażata fuq l-abbozz ta' rakkomandazzjoni anness ma' din id-Deċiżjoni.

            Artikolu 2
            Din id-Deċiżjoni hija indirizzata lill-Kummissjoni u lir-Rappreżentant Għoli.

            Magħmul fi Brussell, it-18 ta' Settembru 2018.

                  Għall-Kunsill

                  Il-President

               G. BLÜMEL

            (1)  ĠU L 70, 18.3.2000, p. 2.

            (2)  Id-Deċiżjoni tal-Kunsill u tal-Kummissjoni 2000/204/KE,KEFA tas-26 ta' Jannar 2000 dwar il-konklużjoni tal-Ftehim Ewro-Mediterranju li jistabbilixxi l-Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (ĠU L 70, 18.3.2000, p. 1).

            (3)  Ir-Rakkomandazzjoni Nru 1/2013 tal-Kunsill ta' Assoċjazzjoni UE-Marokk tas-16 ta' Diċembru 2013 dwar l-implimentazzjoni tal-Pjan ta' Azzjoni UE-Marokk fil-qafas tal-PEV li jimplimenta l-istatus avvanzat (2013-2017) (ĠU L 352, 24.12.2013, p. 78).

            ABBOZZ
            RAKKOMANDAZZJONI Nru 1/2018 TAL-KUNSILL TA' ASSOĊJAZZJONI UE-MAROKK
            ta' …
            li tapprova estensjoni ta' sena tal-Pjan ta' Azzjoni UE-Marokk li jimplimenta l-istatus avvanzat (2013-2017)
            IL-KUNSILL TA' ASSOĊJAZZJONI UE-MAROKK,
            wara li kkunsidra l-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (1),
            filwaqt li jqis li:

                        (1)

                        Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (minn hawn il-quddiem imsejjaħ il-“Ftehim”) daħal fis-seħħ fl-1 ta' Marzu 2000.

                        (2)

                        Bis-saħħa tal-Artikolu 80 tal-Ftehim, il-Kunsill ta' Assoċjazzjoni jista' jagħmel ir-rakkomandazzjonijiet li jqis rilevanti għall-kisba tal-objettivi tal-Ftehim.

                        (3)

                        Skont l-Artikolu 90 tal-Ftehim, il-Partijiet għandhom jieħdu kull miżura ġenerali jew speċifika neċessarja biex jissodisfaw l-obbligi tagħhom skont il-Ftehim u għandhom jaraw li jinkisbu l-objettivi ffissati fil-Ftehim.

                        (4)

                        L-Artikolu 10 tar-regolamenti interni tal-Kunsill ta' Assoċjazzjoni jipprevedi l-possibbiltà li jittieħdu rakkomandazzjonijiet, bejn is-sessjonijiet, permezz tal-proċedura bil-miktub.

                        (5)

                        L-estensjoni tal-Pjan ta' Azzjoni UE-Marokk li jimplimenta l-istatus avvanzat (2013-2017) tifforma l-bażi tar-relazzjonijiet bejn l-UE u l-Marokk fis-sena attwali u tippermetti l-bidu ta' negozjati sabiex jiġu definiti l-linji gwida u l-prijoritajiet il-ġodda tas-sħubija UE-Marokk għas-snin li ġejjin,

                  JIRRAKKOMANDA:

               Artikolu uniku
               Il-Kunsill ta' Assoċjazzjoni, permezz ta' proċedura bil-miktub, jirrakkomanda l-estensjoni b'sena tal-Pjan ta' Azzjoni UE-Marokk li jimplimenta l-istatus avvanzat (2013-2017).

               Magħmul fi …,

                     Għall-Kunsill ta' Assoċjazzjoni UE-Marokk

                     Il-President

               (1)  ĠU L 70, 18.3.2000, p. 2.


title: Deċiżjoni tal-Kunsill (PESK) 2018/1943 tal-10 ta' Diċembru 2018 li temenda d-Deċiżjoni (PESK) 2017/2303 li tappoġġa t-tkomplija tal-implimentazzjoni tar-Riżoluzzjoni tal-Kunsill tas-Sigurtà tan-NU 2118 (2013) u d-deċiżjoni tal-Kunsill Eżekuttiv tal-OPCW EC-M-33/DEC.1 dwar il-qerda tal-armi kimiċi Sirjani, fil-qafas tal-implimentazzjoni tal-Istrateġija tal-UE kontra l-proliferazzjoni tal-armi ta' qerda massiva

text:
                  11.12.2018

                  MT

                  Il-Ġurnal Uffiċjali tal-Unjoni Ewropea

                  L 314/58

         DEĊIŻJONI TAL-KUNSILL (PESK) 2018/1943
         tal-10 ta' Diċembru 2018
         li temenda d-Deċiżjoni (PESK) 2017/2303 li tappoġġa t-tkomplija tal-implimentazzjoni tar-Riżoluzzjoni tal-Kunsill tas-Sigurtà tan-NU 2118 (2013) u d-deċiżjoni tal-Kunsill Eżekuttiv tal-OPCW EC-M-33/DEC.1 dwar il-qerda tal-armi kimiċi Sirjani, fil-qafas tal-implimentazzjoni tal-Istrateġija tal-UE kontra l-proliferazzjoni tal-armi ta' qerda massiva
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fit-12 ta' Diċembru 2017, il-Kunsill adotta d-Deċiżjoni (PESK) 2017/2303 (1).

                     (2)

                     Id-Deċiżjoni (PESK) 2017/2303 tipprevedi perijodu ta' implimentazzjoni ta' 12-il xahar għall-attivitajiet imsemmija fl-Artikolu 1(2) tagħha mid-data tal-konklużjoni tal-ftehim ta' finanzjament imsemmi fl-Artikolu 3(3) tagħha.

                     (3)

                     Fit-3 ta' Ottubru 2018, l-Organizzazzjoni għall-Projbizzjoni ta' Armi Kimiċi (“l-OPCW”), li hija responsabbli mill-implimentazzjoni teknika tal-proġett, talbet l-awtorizzazzjoni tal-Unjoni biex testendi l-perijodu ta' implimentazzjoni tad-Deċiżjoni (PESK) 2017/2303 bi 12-il xahar. Dik l-estensjoni tippermetti lill-OPCW tkompli bl-implimentazzjoni tal-attivitajiet kif supplimentati mid-Deċiżjoni li Tindirizza t-Theddida mill-Użu ta' Armi Kimiċi (C-SS-4/DEC.3) tal-Konferenza tal-Istati Partijiet għall-Konvenzjoni dwar il-Projbizzjoni tal-Iżvilupp, il-Produzzjoni, il-Ħażna u l-Użu ta' Armi Kimiċi u dwar il-Qerda tagħhom u tilħaq l-objettivi ppjanati ta' dawk l-attivitajiet, inkluż it-titjib tal-kapaċità tal-OPCW li tindirizza t-theddida tal-użu ta' armi kimiċi.

                     (4)

                     L-emenda mitluba tad-Deċiżjoni (PESK) 2017/2303 tikkonċerna l-Artikolu 5(2) tagħha, u t-Taqsima 8 tal-Anness ta' dik id-Deċiżjoni fejn iridu jiġu modifikati d-deskrizzjonijiet.

                     (5)

                     It-tkomplija tal-attivitajiet imsemmija fl-Artikolu 1(2) tad-Deċiżjoni (PESK) 2017/2303, kif imsemmija b'mod speċifiku fit-talba li saret mill-OPCW fit-3 ta' Ottubru 2018, tista' titwettaq mingħajr l-ebda implikazzjoni fuq ir-riżorsi.

                     (6)

                     Għalhekk, id-Deċiżjoni (PESK) 2017/2303 jenħtieġ li tiġi emendata biex tippermetti t-tkomplija tal-implimentazzjoni tal-attivitajiet imsemmija fiha, permezz tal-estensjoni tat-tul taż-żmien tagħha skont il-każ,

               ADOTTA DIN ID-DEĊIŻJONI:

            Artikolu 1
            Id-Deċiżjoni (PESK) 2017/2303 hija b'dan emendata kif ġej:

                        (1)

                        L-Artikolu 5(2) huwa sostitwit b'dan li ġej:

                           “2.   Din id-Deċiżjoni għandha tiskadi 24 xahar wara d-data tal-konklużjoni tal-ftehim ta' finanzjament bejn il-Kummissjoni u l-OPCW imsemmi fl-Artikolu 3(3), jew għandha tiskadi sitt xhur wara d-dħul fis-seħħ tagħha jekk dak il-ftehim ta' finanzjament ma jkunx ġie konkluż sa dak iż-żmien.”.

                        (2)

                        It-test tat-Taqsima 8 tal-Anness huwa sostitwit b'dan li ġej:

                           “Tul ta' żmien stmat

                        It-tul ta' żmien tal-proġett huwa previst li jkun 24 xahar.”.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, l-10 ta' Diċembru 2018.

                  Għall-Kunsill

                  Il-President

               F. MOGHERINI

            (1)  Deċiżjoni tal-Kunsill (PESK) 2017/2303 tat-12 ta' Diċembru 2017 li tappoġġa t-tkomplija tal-implimentazzjoni tar-Riżoluzzjoni tal-Kunsill tas-Sigurtà tan-NU 2118 (2013) u d-deċiżjoni tal-Kunsill Eżekuttiv tal-OPCW EC-M-33/DEC.1 dwar il-qerda tal-armi kimiċi Sirjani, fil-qafas tal-implimentazzjoni tal-Istrateġija tal-UE kontra l-proliferazzjoni tal-armi ta' qerda massiva (ĠU L 329, 13.12.2017, p. 55).


title: Deċiżjoni tal-Kunsill (PESK) 2018/1941 tal-10 ta' Diċembru 2018 li temenda d-Deċiżjoni (PESK) 2016/610 dwar missjoni ta' taħriġ militari tal-Unjoni Ewropea fir-Repubblika Ċentru-Afrikana

text:
                  11.12.2018

                  MT

                  Il-Ġurnal Uffiċjali tal-Unjoni Ewropea

                  L 314/54

         DEĊIŻJONI TAL-KUNSILL (PESK) 2018/1941
         tal-10 ta' Diċembru 2018
         li temenda d-Deċiżjoni (PESK) 2016/610 dwar missjoni ta' taħriġ militari tal-Unjoni Ewropea fir-Repubblika Ċentru-Afrikana
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea u b'mod partikolari l-Artikolu 42(4) u l-Artikolu 43(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fid-19 ta' April 2016, il-Kunsill adotta d-Deċiżjoni (PESK) 2016/610 (1) li stabbiliet Missjoni ta' Taħriġ Militari tal-PSDK tal-Unjoni Ewropea fir-Repubblika Ċentru-Afrikana (EUTM RCA).

                     (2)

                     Fit-30 ta' Lulju 2018, il-Kunsill estenda l-mandat tal-Missjoni sad-19 ta' Settembru 2020 permezz tad-Deċiżjoni (PESK) 2018/1082 (2).

                     (3)

                     Fil-15 ta' Ottubru 2018, f'konklużjonijiet dwar ir-Repubblika Ċentru-Afrikana, il-Kunsill għaraf li jkun xieraq li tintlaqa' t-talba mill-awtoritajiet Ċentru-Afrikani għal assistenza addizzjonali lill-Forzi tas-Sigurtà Interna tar-Repubblika Ċentru-Afrikana billi jiġi stabbilit u stazzjonat, malajr kemm jista' jkun, pilastru dedikat tal-interoperabbiltà fi ħdan l-EUTM RCA inkarigat biex jipprovdi pariri strateġiċi f'dan il-qasam.

                     (4)

                     Jenħtieġ li d-Deċiżjoni (PESK) 2016/610 tiġi emendata skont dan.

                     (5)

                     Barra minn hekk, il-Kunsill fil-konklużjonijiet tiegħu tal-15 ta' Ottubru 2018 għaraf l-utilità, issottolinjata mir-reviżjoni strateġika tal-EUTM RCA, li tkompli tiġi meqjusa l-adegwatezza li tissaħħaħ l-azzjoni tal-Unjoni Ewropea fir-rigward tal-Forzi tas-Sigurtà Interni permezz ta' azzjoni ċivili ddedikata tal-PSDK. Il-Kunsill innota f'dawn il-konklużjonijiet li ser jerġa' lura għal dan is-suġġett fis-sajf tal-2019, b'kont meħud tal-ewwel riżultati tal-pilastru interoperabbli u fil-qafas tar-reviżjoni strateġika tal-EUTM RCA.

                     (6)

                     F'konformità mal-Artikolu 5 tal-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tiħux sehem fl-elaborazzjoni u fl-implimentazzjoni ta' deċiżjonijiet u azzjonijiet tal-Unjoni li għandhom implikazzjonijiet ta' difiża. Konsegwentement, id-Danimarka mhix qed tieħu sehem fl-adozzjoni ta' din id-Deċiżjoni, mhix marbuta minnha jew soġġetta għall-applikazzjoni tagħha u ma tiħux sehem fil-finanzjament ta' din il-missjoni,

               ADOTTA DIN ID-DEĊIŻJONI:

            Artikolu 1
            Id-Deċiżjoni (PESK) 2016/610 hija emendata kif ġej:

                        (1)

                        fl-Artikolu 1(2), jiżdied dan li ġej:

                                    “(d)

                                    pariri strateġiċi lill-Ministeru għall-Affarijiet Interni, lid-Direttur Ġenerali tal-Pulizija u lid-Direttur Ġenerali tal-Gendarmerie, sabiex tippermetti sussegwentement l-interoperabbiltà u l-użu koordinat tal-forzi tad-difiża u s-sigurtà interna fir-Repubblika Ċentru-Afrikana.”;

                        (2)

                        fl-Artikolu 10, il-paragrafu 3 jinbidel b'dan li ġej:

                           “3.   L-ammont ta' referenza finanzjarja għall-ispejjeż komuni tal-EUTM RCA għall-perijodu mill-20 ta' Settembru 2018 sad-19 ta' Settembru 2020 għandu jkun ta' EUR 26 131 485. Il-persentaġġ ta' dan l-ammont ta' referenza msemmi fl-Artikolu 25(1) tad-Deċiżjoni (PESK) 2015/528 għandu jkun ta' 0 % u l-persentaġġ imsemmi fl-Artikolu 34(3) ta' dik id-Deċiżjoni għandu jkun ta' 0 % għall-impenji u 0 % għall-ħlasijiet.”.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, l-10 ta' Diċembru 2018.

                  Għall-Kunsill

                  Il-President

               F. MOGHERINI

            (1)  Deċiżjoni tal-Kunsill (PESK) 2016/610 tad-19 ta' April 2016 dwar Missjoni ta' Taħriġ Militari tal-PSDK tal-Unjoni Ewropea fir-Repubblika Ċentru-Afrikana (EUTM RCA) (ĠU L 104, 20.4.2016, p. 21).

            (2)  Deċiżjoni tal-Kunsill (PESK) 2018/1082 tat-30 ta' Lulju 2018 li temenda d-Deċiżjoni (PESK) 2016/610 dwar missjoni ta' taħriġ militari tal-Unjoni Ewropea fir-Repubblika Ċentru-Afrikana (ĠU L 194, 31.7.2018, p. 140).


title: Deċiżjoni tal-Kunsill (PESK) 2018/1944 tal-10 ta' Diċembru 2018 li tħassar id-Deċiżjoni 2010/127/PESK dwar miżuri restrittivi kontra l-Eritrea

text:
                  11.12.2018

                  MT

                  Il-Ġurnal Uffiċjali tal-Unjoni Ewropea

                  L 314/60

         DEĊIŻJONI TAL-KUNSILL (PESK) 2018/1944
         tal-10 ta' Diċembru 2018
         li tħassar id-Deċiżjoni 2010/127/PESK dwar miżuri restrittivi kontra l-Eritrea
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fit-23 ta' Diċembru 2009, il-Kunsill tas-Sigurtà tan-Nazzjonijiet Uniti (KSNU) adotta r-Riżoluzzjoni 1907 (2009) tal-Kunsill tas-Sigurtà tan-Nazzjonijiet Uniti (UNSCR) li timponi miżuri restrittivi kontra l-Eritrea, li jikkonsistu fi projbizzjoni fuq il-bejgħ u l-provvista ta' armi u materjal relatat lejn u mill-Eritrea.

                     (2)

                     Fl-1 ta' Marzu 2010, il-Kunsill adotta d-Deċiżjoni 2010/127/PESK ( (1)) dwar miżuri restrittivi kontra l-Eritrea skont il-UNSCR 1907 (2009) tal-KSNU.

                     (3)

                     Fl-14 ta' Novembru 2018, il-KSNU adotta l-UNSCR 2444 (2018) li ttemm, b'effett immedjat, il-miżuri restrittivi kollha tan-NU kontra l-Eritrea.

                     (4)

                     Id-Deċiżjoni 2010/127/PESK jenħtieġ li titħassar,

               ADOTTA DIN ID-DEĊIŻJONI:

            Artikolu 1
            Id-Deċiżjoni 2010/127/PESK hija b'dan imħassra.

            Artikolu 2
            Din id-Deċiżjoni għandha tidħol fis-seħħ fil-jum wara dik tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, l-10 ta' Diċembru 2018.

                  Għall-Kunsill

                  Il-President

               F. MOGHERINI

            (1)  Id-Deċiżjoni tal-Kunsill 2010/127/PESK tal-1 ta' Marzu 2010 dwar miżuri restrittivi kontra l-Eritrea (ĠU L 51, 2.3.2010, p. 19).


title: Deċiżjoni tal-Kunsill (PESK) 2018/1942 tal-10 ta' Diċembru 2018 li testendi u temenda d-Deċiżjoni 2012/389/PESK dwar il-Missjoni tal-Unjoni Ewropea dwar il-Bini tal-Kapaċità fis-Somalja (EUCAP Somalia)

text:
                  11.12.2018

                  MT

                  Il-Ġurnal Uffiċjali tal-Unjoni Ewropea

                  L 314/56

         DEĊIŻJONI TAL-KUNSILL (PESK) 2018/1942
         tal-10 ta' Diċembru 2018
         li testendi u temenda d-Deċiżjoni 2012/389/PESK dwar il-Missjoni tal-Unjoni Ewropea dwar il-Bini tal-Kapaċità fis-Somalja (EUCAP Somalia)
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikoli 42(4) u 43(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fis-16 ta' Lulju 2012, il-Kunsill adotta d-Deċiżjoni 2012/389/PESK (1) dwar il-Missjoni tal-Unjoni Ewropea dwar il-Bini tal-Kapaċità Marittima Reġjonali fil-Qarn tal-Afrika (EUCAP NESTOR).

                     (2)

                     Fit-12 ta' Diċembru 2016, il-Kunsill adotta d-Deċiżjoni (PESK) 2016/2240 (2), li temenda d-Deċiżjoni 2012/389/PESK. L-isem tal-missjoni nbidel għal EUCAP Somalia u l-mandat tagħha ġie estiż sal-31 ta' Diċembru 2018.

                     (3)

                     Fil-15 ta' Frar 2018, il-Kunsill adotta d-Deċiżjoni (PESK) 2017/226 (3), li temenda d-Deċiżjoni 2012/389/PESK u li tipprevedi ammont ta' referenza finanzjarja għall-perijodu sal-31 ta' Diċembru 2018.

                     (4)

                     Wara r-Rieżami Strateġiku Olistiku u Kkoordinat tal-involviment tal-PSDK fis-Somalja u l-Qarn tal-Afrika, il-Kumitat Politiku u ta' Sigurtà qabel li jemenda l-mandat tal-Missjoni u jestendih sal-31 ta' Diċembru 2020.

                     (5)

                     Għalhekk jenħtieġ li d-Deċiżjoni 2012/389/PESK tiġi emendata skont dan,

               ADOTTA DIN ID-DEĊIŻJONI:

            Artikolu 1
            Id-Deċiżjoni 2012/389/PESK hija emendata kif ġej:

                        (1)

                        fl-Artikolu 3(1), il-punt (c) huwa sostitwit b'dan li ġej:

                                    “(c)

                                    taħdem għal dawn l-objettivi billi tappoġġa lill-awtoritajiet Somali fl-iżvilupp tal-leġislazzjoni neċessarja u fl-istabbiliment ta' awtoritajiet ġudizzjarji u billi tipprovdi l-mentoring, il-konsulenza, it-taħriġ u t-tagħmir meħtieġa għall-entitajiet Somali tal-infurzar tal-liġi marittima ċivili u billi tipprovdi konsulenza dwar il-politika, il-kmand, il-kontroll u l-koordinazzjoni lill-Ministeru għas-Sigurtà Interna u lill-pulizija f'appoġġ għal inizjattivi mill-UE u minn sħab internazzjonali.”;

                        (2)

                        fl-Artikolu 13(1), jiżdied is-subparagrafu li ġej:
                        “L-ammont ta' referenza finanzjarja maħsub biex ikopri n-nefqa relatata mal-EUCAP Somalia għall-perijodu mill-1 ta' Jannar 2019 sal-31 ta' Diċembru 2020 għandu jkun ta' EUR 66 100 000.”;

                        (3)

                        fl-Artikolu 16, it-tieni sentenza hija sostitwita b'dan li ġej:
                        “Hija għandha tapplika sal-31 ta' Diċembru 2020.”.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, l-10 ta' Diċembru 2018.

                  Għall-Kunsill

                  Il-President

               F. MOGHERINI

            (1)  Id- Deċiżjoni tal-Kunsill 2012/389/PESK tas-16 ta' Lulju 2012 dwar il-Missjoni tal-Unjoni Ewropea dwar il-Bini tal-Kapaċità fis-Somalja (EUCAP Somalia) (ĠU L 187, 17.7.2012, p. 40).

            (2)  Id-Deċiżjoni tal-Kunsill (PESK) 2016/2240 tat-12 ta' Diċembru 2016 li temenda d-Deċiżjoni 2012/389/PESK dwar il-Missjoni tal-Unjoni Ewropea dwar il-Bini tal-Kapaċità Marittima Reġjonali fil-Qarn tal-Afrika (EUCAP NESTOR) (ĠU L 337, 13.12.2016, p. 18).

            (3)  Id-Deċiżjoni tal-Kunsill (PESK) 2018/226 tal-15 ta' Frar 2018 li temenda d-Deċiżjoni 2012/389/PESK dwar il-Missjoni tal-Unjoni Ewropea dwar il-Bini tal-Kapaċità fis-Somalja (EUCAP Somalia) (ĠU L 43, 16.2.2018, p. 15).


title: Deċiżjoni tal-Kunsill (PESK) 2018/1945 tal-10 ta' Diċembru 2018 li temenda d-Deċiżjoni 2010/231/PESK dwar miżuri restrittivi kontra s-Somalja

text:
                  11.12.2018

                  MT

                  Il-Ġurnal Uffiċjali tal-Unjoni Ewropea

                  L 314/61

         DEĊIŻJONI TAL-KUNSILL (PESK) 2018/1945
         tal-10 ta' Diċembru 2018
         li temenda d-Deċiżjoni 2010/231/PESK dwar miżuri restrittivi kontra s-Somalja
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fis-26 ta' April 2010, il-Kunsill adotta d-Deċiżjoni 2010/231/PESK (1).

                     (2)

                     Fl-14 ta' Novembru 2018, il-Kunsill tas-Sigurtà tan-Nazzjonijiet Uniti adotta r-Riżoluzzjoni 2444 (2018). Din ir-Riżoluzzjoni tinnota li wieħed mill-kriterji għall-elenkar taħt ir-Riżoluzzjoni 1844 (2008) huwa l-impenn fi jew il-forniment ta' appoġġ għal atti li jheddu l-paċi, is-sigurtà jew l-istabbiltà tas-Somalja, u tiddeċiedi li atti bħal dawn jistgħu jinkludu wkoll, iżda mhumiex limitati għall-ippjanar, id-direzzjoni jew it-twettiq ta' atti li jinvolvu vjolenza sesswali u vjolenza bbażata fuq il-ġeneru.

                     (3)

                     Għaldaqstant, jenħtieġ li d-Deċiżjoni 2010/231/PESK tiġi emendata skont dan,

               ADOTTA DIN ID-DEĊIŻJONI:

            Artikolu 1
            Fl-Artikolu 2 tad-Deċiżjoni 2010/231/PESK, l-ewwel inċiż huwa sostitwit b'dan li ġej:

                        “—

                        huma impenjati fi, jew li jipprovdu appoġġ għal, atti li jheddu l-paċi, is-sigurtà jew l-istabbiltà tas-Somalja, meta tali atti jinkludu, iżda mhumiex limitati għal:

                                    (i)

                                    l-ippjanar, id-direzzjoni jew it-twettiq ta' atti li jinvolvu vjolenza sesswali u vjolenza bbażata fuq il-ġeneru;

                                    (ii)

                                    atti li jheddu l-proċess ta' paċi u r-rikonċiljażżjoni fis-Somalja;

                                    (iii)

                                    atti li jheddu l-Gvern Federali tas-Somalja jew l-AMISOM bil-forza,”.

            Artikolu 2
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussel, l-10 ta' Diċembru 2018.

                  Għall-Kunsill

                  Il-President

               F. MOGHERINI

            (1)  Id-Deċiżjoni tal-Kunsill 2010/231/PESK tas-26 ta' April 2010 dwar miżuri restrittivi kontra s-Somalja u li tirrevoka l-Pożizzjoni Komuni 2009/138/PESK (ĠU L 105, 27.4.2010, p. 17).


title: Deċiżjoni tal-Kunsill (PESK) 2019/25 tat-8 ta' Jannar 2019 li temenda u taġġorna l-lista ta' persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta' miżuri speċifiċi fil-ġlieda kontra t-terroriżmu, u li tħassar id-Deċiżjoni (PESK) 2018/1084

text:
                  9.1.2019

                  MT

                  Il-Ġurnal Uffiċjali tal-Unjoni Ewropea

                  L 6/6

         DEĊIŻJONI TAL-KUNSILL (PESK) 2019/25
         tat-8 ta' Jannar 2019
         li temenda u taġġorna l-lista ta' persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta' miżuri speċifiċi fil-ġlieda kontra t-terroriżmu, u li tħassar id-Deċiżjoni (PESK) 2018/1084
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fis-27 ta' Diċembru 2001, il-Kunsill adotta l-Pożizzjoni Komuni 2001/931/PESK (1).

                     (2)

                     Fit-30 ta' Lulju 2018, il-Kunsill adotta d-Deċiżjoni (PESK) 2018/1084 (2), li taġġorna l-lista ta' persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK (“il-lista”).

                     (3)

                     Skont l-Artikolu 1(6) tal-Pożizzjoni Komuni 2001/931/PESK, jeħtieġ li ssir reviżjoni tal-ismijiet ta' persuni, gruppi u entitajiet fuq il-lista f'intervalli regolari biex jiġi żgurat li hemm raġunijiet biex jinżammu fiha.

                     (4)

                     Din id-Deċiżjoni tistabbilixxi r-riżultat tar-reviżjoni li l-Kunsill wettaq fir-rigward tal-persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK.

                     (5)

                     Il-Kunsill ivverifika li awtoritajiet kompetenti kif imsemmijin fl-Artikolu 1(4) tal-Pożizzjoni Komuni 2001/931/PESK ħadu deċiżjonijiet fir-rigward tal-persuni, gruppi u entitajiet kollha fil-lista fejn irriżulta li huma kienu involuti f'atti terroristiċi fis-sens tal-Artikolu 1(2) u (3) tal-Pożizzjoni Komuni 2001/931/PESK. Il-Kunsill ikkonkluda wkoll li jenħtieġ li l-persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK jibqgħu soġġetti għall-miżuri restrittivi speċifiċi previsti fiha.

                     (6)

                     Il-Kunsill iddetermina li żewġ persuni u entità waħda addizzjonali kienu involuti f'atti terroristiċi fis-sens tal-Artikolu 1(2) u (3) tal-Pożizzjoni Komuni 2001/931/PESK, li ttieħdet deċiżjoni fir-rigward tagħhom minn awtorità kompetenti fis-sens tal-Artikolu 1(4) ta' dik il-Pożizzjoni Komuni, u li dawk il-persuni u l-entità jenħtieġ li jiżdiedu mal-lista tal-persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK.

                     (7)

                     Jenħtieġ li l-lista tiġi aġġornata skont dan u li d-Deċiżjoni (PESK) 2018/1084 titħassar,

               ADOTTA DIN ID-DEĊIŻJONI:

            Artikolu 1
            Il-lista ta' persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK hija stabbilita fl-Anness għal din id-Deċiżjoni.

            Artikolu 2
            Id-Deċiżjoni (PESK) 2018/1084 hija b'dan imħassra.

            Artikolu 3
            Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, it-8 ta' Jannar 2019.

                  Għall-Kunsill

                  Il-President

               G. CIAMBA

            (1)  IL-Pożizzjoni Komuni tal-Kunsill 2001/931/PESK tas-27 ta' Diċembru 2001 dwar l-applikazzjoni ta' miżuri speċifiċi fil-ġlieda kontra t-terroriżmu (ĠU L 344, 28.12.2001, p. 93).

            (2)  Id-Deċiżjoni tal-Kunsill (PESK) 2018/1084 tal-30 ta' Lulju 2018 li taġġorna l-lista ta' persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta' miżuri speċifiċi fil-ġlieda kontra t-terroriżmu, u li tħassar id-Deċiżjoni (PESK) 2018/475 (ĠU L 194, 31.7.2018, p. 144).

            ANNESS
            Lista ta' persuni, gruppi u entitajiet imsemmija fl-Artikolu 1
            I.   PERSUNI

                        1.

                        ABDOLLAHI Hamed (magħruf ukoll bħala Mustafa Abdullahi), imwieled 11.8.1960 fl-Iran. Numru tal-passaport: D9004878.

                        2.

                        AL-NASSER, Abdelkarim Hussein Mohamed, imwieled f'Al Ihsa (Arabja Sawdija), ċittadin tal-Arabja Sawdija.

                        3.

                        AL YACOUB, Ibrahim Salih Mohammed, imwieled fis-16.10.1966 f'Tarut (Arabja Sawdija), ċittadin tal-Arabja Sawdija.

                        4.

                        ARBABSIAR Manssor (magħruf ukoll bħala Mansour Arbabsiar), imwieled 6.3.1955 jew 15.3.1955 fl-Iran. Ċittadin Iranjan u tal-Istati Uniti. Numru tal-passaport: C2002515 (l-Iran); Passaport: 477845448 (Stati Uniti tal-Amerika). Numru tal-ID nazzjonali: 07442833, data tal-iskadenza 15.3.2016 (liċenzja tas-sewqan tal-Istati Uniti tal-Amerika).

                        5.

                        ASADI Assadollah, imwieled fit-22.12.1971 f'Teheran (l-Iran), ċittadin Iranjan. Numru tal-passaport diplomatiku Iranjan: D9016657.

                        6.

                        BOUYERI, Mohammed (magħruf ukoll bħala Abu ZUBAIR, magħruf ukoll bħala SOBIAR, magħruf ukoll bħala Abu ZOUBAIR), imwieled fit-8.3.1978 f'Amsterdam (in-Netherlands).

                        7.

                        EL HAJJ, Hassan Hassan, imwieled fit-22.3.1988 f'Zaghdraiya, Sidon, il-Libanu, ċittadin Kanadiż. Numru tal-passaport: JX446643 (il-Kanada).

                        8.

                        HASHEMI MOGHADAM Saeid, imwieled fis-6.8.1962 f'Teheran (l-Iran), ċittadin Iranjan. Numru tal-passaport: D9016290, validu sal-4.2.2019.

                        9.

                        IZZ-AL-DIN, Hasan (magħruf ukoll bħala GARBAYA, Ahmed, magħruf ukoll bħala SA-ID, magħruf ukoll bħala SALWWAN, Samir), il-Libanu, imwieled fl-1963 fil-Libanu, ċittadin tal-Libanu.

                        10.

                        MELIAD, Farah, imwieled fil-05.11.1980 f'Sydney (l-Awstralja), ċittadin Awstraljan. Numru tal-passaport: M2719127 (l-Awstralja).

                        11.

                        MOHAMMED, Khalid Shaikh (magħruf ukoll bħala ALI, Salem, magħruf ukoll bħala BIN KHALID, Fahd Bin Adballah, magħruf ukoll bħala HENIN, Ashraf Refaat Nabith, magħruf ukoll bħala WADOOD, Khalid Adbul) imwieled fl-14.4.1965 jew fl-1.3.1964 fil-Pakistan, numru tal-passaport 488555.

                        12.

                        ȘANLI, Dalokay (magħruf ukoll bħala Sinan), imwieled fit-13.10.1976 f'Pülümür (it-Turkija).

                        13.

                        SHAHLAI Abdul Reza (magħruf ukoll bħala Abdol Reza Shala'i, magħruf ukoll bħala Abd-al Reza Shalai, magħruf ukoll bħala Abdorreza Shahlai, magħruf ukoll bħala Abdolreza Shahla'i, magħruf ukoll bħala Abdul-Reza Shahlaee, magħruf ukoll bħala Hajj Yusef, magħruf ukoll bħala Haji Yusif, magħruf ukoll bħala Hajji Yasir, magħruf ukoll bħala Hajji Yusif, magħruf ukoll bħala Yusuf Abu-al-Karkh), imwieled bejn wieħed u ieħor fl-1957 fl-Iran. Indirizzi: (1) Kermanshah, l-Iran, (2) Bażi Militari ta' Mehran, Provinċja ta' Ilam, l-Iran.

                        14.

                        SHAKURI Ali Gholam, imwieled bejn wieħed u ieħor fl-1965 f'Teheran, l-Iran.

                        15.

                        SOLEIMANI Qasem (magħruf ukoll bħala Ghasem Soleymani, magħruf ukoll bħala Qasmi Sulayman, magħruf ukoll bħala Qasem Soleymani, magħruf ukoll bħala Qasem Solaimani, magħruf ukoll bħala Qasem Salimani, magħruf ukoll bħala Qasem Solemani, magħruf ukoll bħala Qasem Sulaimani, magħruf ukoll bħala Qasem Sulemani), imwieled 11.3.1957 fl-Iran. Ċittadin Iranjan. Passaport: 008827 (Diplomatiku Iranjan), maħruġ fl-1999. Titolu: Maġġur Ġeneral.

                  II.   GRUPPI U ENTITAJIIET

                        1.

                        “L-Organizzazzjoni Abu Nidal” — “ANO” (magħrufa wkoll bħala l-“Kunsill Rivoluzzjonarju tal-Fatah”, magħrufa wkoll bħala l-“Brigati Rivoluzzjonarji Għarab”, magħrufa wkoll bħala s-“Settembru l-Iswed”, magħrufa wkoll bħala l-“Organizzazzjoni Rivoluzzjonarja tal-Musulmani Soċjalisti”).

                        2.

                        “Il-Brigata tal-Martri ta' Al-Aqsa”.

                        3.

                        “Al-Aqsa e.V”.

                        4.

                        “Babbar Khalsa”.

                        5.

                        “Il-Partit Komunista tal-Filippini”, inkluż l-“Armata l-Ġdida tal-Poplu” — “NPA”, il-Filippini.

                        6.

                        “Direttorat għas-Sigurtà Interna tal-Ministeru Iranjan għall-Intelliġenza u s-Sigurtà”.

                        7.

                        “Gama'a al-Islamiyya” (magħruf ukoll bħala “Al-Gama'a al-Islamiyya”) (il-“Grupp Iżlamiku” — “IG”).

                        8.

                        “İslami Büyük Doğu Akıncılar Cephesi” — “IBDA-C” (il-“Front Iżlamiku tal-Ġellieda tal-Lvant il-Kbir”).

                        9.

                        “Hamas”, inkluż “Hamas-Izz al-Din al-Qassem”.

                        10.

                        “Il-“Fergħa Militari ta' Hizballah” (magħrufa wkoll bħala l-“Fergħa Militari tal-Hezbollah”, magħrufa wkoll bħala l-“Fergħa Militari ta' Hizbullah”, magħrufa wkoll bħala l-“Fergħa Militari ta' Hizbollah”, magħrufa wkoll bħala l-“Fergħa Militari ta' Hezballah”, magħrufa wkoll bħala l-“Fergħa Militari ta' Hisbollah”, magħrufa wkoll bħala l-“Fergħa Militari ta' Hizbu'llah”, magħrufa wkoll bħala l-“Fergħa Militari ta' Hizb Allah”, magħrufa wkoll bħala l-“Kunsill tal-Ġihad” (u l-unitajiet kollha li jirrappurtaw lilha, inkluż l-Organizzazzjoni Esterna tas-Sigurtà)).

                        11.

                        “Hizbul Mujahideen” — “HM”.

                        12.

                        “Khalistan Zindabad Force” — “KZF”.

                        13.

                        Il-“Partit tal-Ħaddiema tal-Kurdistan” — “PKK” (magħruf ukoll bħala “KADEK”, magħruf ukoll bħala “KONGRA-GEL”).

                        14.

                        It-“Tigri għal-Liberazzjoni tat-Tamil Eelam” — “LTTE”.

                        15.

                        “Ejército de Liberación Nacional” (l-“Armata għal-Liberazzjoni Nazzjonali”).

                        16.

                        Il-“Ġiħad Iżlamika tal-Palestina” — “PIJ”.

                        17.

                        Il-“Front Popolari għal-Liberazzjoni tal-Palestina” — “PFLP”.

                        18.

                        Il-“Front Popolari għal-Liberazzjoni tal-Palestina — Kmand Ġenerali” (magħruf ukoll bħala “PFLP — Kmand Ġenerali”).

                        19.

                        “Devrimci Halk Kurtuluș Partisi-Cephesi” — “DHKP/C” (magħruf ukoll bħala “Devrimci Sol” (ix-“Xellug Rivoluzzjonarju”), magħruf ukoll bħala “Dev Sol”) (“Armata/Front/Partit Rivoluzzjonarju għall-Ħelsien tal-Poplu”).

                        20.

                        “Sendero Luminoso” — “SL” (it-“Triq li Tiddi”).

                        21.

                        “Teyrbazen Azadiya Kurdistan” — “TAK” (magħruf ukoll bħala l-“Falkuni għall-Ħelsien tal-Kurdistan”, magħruf ukoll bħala l-“Isqra għall-Ħelsien tal-Kurdistan”).


Id-Deċiżjoni tal-Kummissjoni ta' 05/10/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.8960 - Adient plc / The Boeing Company) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 29/11/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.8951 - Suzano Papel e Celulose S.A. / Fibria Celulose S.A.) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 08/01/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9202 - Bain Capital Investors, LLC / Oscar Holding SAS) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 26/07/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.8905 - AXA Konzern AG / ROLAND Rechtsschutzversicherungs-AG) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 09/01/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9207 - IFM Investors Pty Ltd / Vitol Holding BV) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 11/12/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.8881 - GEFCO ESPAÑA, S.A. / BERGÉ AUTOMOTIVE LOGISTICS, S.L.) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 09/01/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9201 - Siemens AG / TUTPL) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 21/01/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9135 - The Blackstone Group L.P. / Luminor Bank AS) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 13/12/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.9139 - Haier Europe Appliances Holding B.V. / Candy) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 12/02/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9169 - Caisse des dépôts et consignations / Swiss Life) skond ir-Regolament tal-Kunsill (KE) Nru 139/2004 (It-test bl-Franċiz biss huwa awtentiku)


Id-Deċiżjoni tal-Kummissjoni ta' 14/02/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9243 - KKR & Co. Inc. / China Resources Company Limited / Genesis Care Pty Limited) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 13/02/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9266 - KUWAIT INVESTMENT AUTHORITY / IIF INT'L HOLDING L.P. / NORTH SEA MIDSTREAM PARTNERS LIMITED) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 13/02/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9229 - Financière SNOP Dunois S.A. / Tower Automotive Holdings Europe B.V.) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 14/02/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9262 - ADM Arkady Limited / Gleadell Agriculture) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 21/12/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.9122 - The Coca-Cola Company / Costa Limited) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 08/02/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9126 - Mitsubishi Heavy Industries, Ltd. / Danfoss A/S / Artemis Intelligent Power Limited) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


title: Deċiżjoni tal-Kunsill (UE) 2019/274 tal-11 ta' Jannar 2019 dwar l-iffirmar, f'isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika (Test b'rilevanza għaż-ŻEE.)

text:
                  19.2.2019

                  MT

                  Il-Ġurnal Uffiċjali tal-Unjoni Ewropea

                  LI 47/1

         DEĊIŻJONI TAL-KUNSILL (UE) 2019/274
         tal-11 ta' Jannar 2019
         dwar l-iffirmar, f'isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika
         (Test b'rilevanza għaż-ŻEE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 50 tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Fid-29 ta' Marzu 2017, ir-Renju Unit innotifika lill-Kunsill Ewropew dwar l-intenzjoni tiegħu li joħroġ mill-Unjoni Ewropea u mill-Komunità Ewropea tal-Enerġija Atomika (“Euratom”) f'konformità mal-Artikolu 50 TUE, li japplika għall-Euratom bis-saħħa tal-Artikolu 106a tat-Trattat li jistabbilixxi l-Komunità Ewropea tal-Enerġija Atomika.

                     (2)

                     Fit-22 ta' Mejju 2017, il-Kunsill awtorizza lill-Kummissjoni biex tiftaħ negozjati mar-Renju Unit għal ftehim li jistabbilixxi l-arranġamenti għall-ħruġ tiegħu, li jieħu kont tal-qafas għar-relazzjoni futura tiegħu mal-Unjoni.

                     (3)

                     In-negozjati saru fid-dawl tal-linji gwida tad-29 ta' April u l-15 ta' Diċembru 2017 u tat-23 ta' Marzu 2018 ipprovduti mill-Kunsill Ewropew bl-objettiv ġenerali li jiġi żgurat ħruġ ordnat tar-Renju Unit mill-Unjoni u mill-Euratom.

                     (4)

                     Fil-25 ta' Novembru 2018, il-Kunsill Ewropew approva l-Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika (il-“Ftehim”).

                     (5)

                     Ladarba ġew konklużi n-negozjati, il-Ftehim jenħtieġ li jiġi ffirmat f'isem l-Unjoni, soġġett għat-twettiq tal-proċeduri meħtieġa għall-konklużjoni tiegħu f'data aktar tard.

                     (6)

                     F'konformità mal-Artikolu 106a tat-Trattat li jistabbilixxi l-Komunità Ewropea tal-Enerġija Atomika, l-Artikolu 50 tat-TUE japplika għall-Euratom.

                     (7)

                     Il-Ftehim jipprevedi perjodu ta' tranżizzjoni li matulu – minkejja l-konsegwenzi kollha tal-ħruġ tar-Renju Unit mill-Unjoni fir-rigward tal-parteċipazzjoni tar-Renju Unit fl-istituzzjonijiet, il-korpi, l-uffiċċji u l-aġenziji tal-Unjoni – id-dritt tal-Unjoni, inklużi l-ftehimiet internazzjonali, se jkun applikabbli għar-Renju Unit u fir-Renju Unit. Jenħtieġ għalhekk li l-Kummissjoni, f'isem l-Unjoni u l-Euratom, tinnotifika lill-partijiet l-oħra għal dawn il-ftehimiet li r-Renju Unit għandu jiġi ttrattat bħala Stat Membru għall-finijiet ta' dawk il-ftehimiet matul il-perjodu ta' tranżizzjoni.

                     (8)

                     It-tieni paragrafu tal-Artikolu 185 tal-Ftehim jipprevedi li, meta tagħmel in-notifika bil-miktub dwar it-tlestija tal-proċeduri interni neċessarji tagħha, l-Unjoni, fir-rigward ta' kwalunkwe Stat Membru li jkun ressaq raġunijiet relatati ma' prinċipji fundamentali tad-dritt nazzjonali ta' dak l-Istat Membru, tista' tiddikjara li, waqt il-perjodu ta' tranżizzjoni, minbarra r-raġunijiet għan-noneżekuzzjoni ta' mandat ta' arrest Ewropew imsemmija fid-Deċiżjoni Qafas tal-Kunsill 2002/584/ĠAI (1), l-awtoritajiet ġudizzjarji ta' eżekuzzjoni ta' dak l-Istat Membru jistgħu jirrifjutaw li jikkonsenjaw iċ-ċittadini tiegħu lir-Renju Unit taħt Mandat ta' Arrest Ewropew. Huwa, għalhekk, xieraq li tiġi stabbilita skadenza li fil-limiti tagħha l-Istati Membri li għandhom il-ħsieb li jagħmlu użu minn dik il-possibbiltà għandhom jinformaw lill-Kummissjoni u lis-Segretarjat Ġenerali tal-Kunsill dwar dan.

                     (9)

                     Kif previst fl-Artikolu 50(4) TUE, ir-Renju Unit ma ħax sehem fid-diskussjonijiet tal-Kunsill li jikkonċernaw din id-Deċiżjoni u lanqas fl-adozzjoni tagħha,

               ADOTTA DIN ID-DEĊIŻJONI:

            Artikolu 1
            L-iffirmar, f'isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika huwa b'dan awtorizzat, soġġett għall-konklużjoni tal-imsemmi Ftehim.
            It-test tal-Ftehim huwa mehmuż ma' din id-Deċiżjoni (2).

            Artikolu 2
            Il-President tal-Kunsill Ewropew u l-President tal-Kummissjoni huma b'dan awtorizzati li jiffirmaw il-Ftehim f'isem l-Unjoni u l-Komunità Ewropea tal-Enerġija Atomika.

            Artikolu 3
            Immedjatament wara l-iffirmar tal-Ftehim, il-Kummissjoni għandha tinnotifika lill-partijiet l-oħra għall-ftehimiet internazzjonali msemmija fil-punt (a)(iv) tal-Artikolu 2 tal-Ftehim, li, soġġett għad-dħul fis-seħħ tal-Ftehim, ir-Renju Unit għandu jiġi trattat bħala Stat Membru għall-finijiet ta' dawk il-ftehimiet internazzjonali matul il-perjodu ta' tranżizzjoni.

            Artikolu 4
            Dawk l-Istati Membri li għandhom il-ħsieb li jużaw il-possibbiltà prevista fit-tieni paragrafu tal-Artikolu 185 tal-Ftehim għandhom jinfurmaw lill-Kummissjoni u lis-Segretarjat Ġenerali tal-Kunsill dwar il-ħsieb tagħhom li jagħmlu dan qabel il-15 ta' Frar 2019.

            Artikolu 5
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, il-11 ta' Jannar 2019.

                  Għall-Kunsill

                  Il-President

               G. CIAMBA

            (1)  Deċiżjoni Kwadru tal-Kunsill 2002/584/ĠAI tat-13 ta' Ġunju 2002 dwar il-mandat ta' arrest Ewropew u l-proċeduri ta' konsenja bejn l-Istati Membri (ĠU L 190, 18.7.2002, p. 1; Edizzjoni Speċjali bil-Malti: Kapitolu 19 Volum 006 p. 34).

            (2)  ĠU C 66 I, 19.2.2019, p. 1.


title: Deċiżjoni tal-Kummissjoni (UE) 2019/286 tat-12 ta' Frar 2019 dwar l-inizjattiva taċ-ċittadini proposta bl-isem ta' “Ejja nitolbu għal regolamentazzjoni tal-vaping aktar intelliġenti!” (notifikata bid-dokument C(2019) 926)

text:
                  19.2.2019

                  MT

                  Il-Ġurnal Uffiċjali tal-Unjoni Ewropea

                  L 47/45

         DEĊIŻJONI TAL-KUMMISSJONI (UE) 2019/286
         tat-12 ta' Frar 2019
         dwar l-inizjattiva taċ-ċittadini proposta bl-isem ta' “Ejja nitolbu għal regolamentazzjoni tal-vaping aktar intelliġenti!”

               (notifikata bid-dokument C(2019) 926)

         (It-test Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta' Frar 2011 dwar l-inizjattiva taċ-ċittadini (1), u b'mod partikolari l-Artikolu 4 tiegħu,
         Billi:

                     (1)

                     Is-suġġett tal-inizjattiva taċ-ċittadini proposta bl-isem ta' “Ejja nitolbu għal regolamentazzjoni tal-vaping aktar intelliġenti!” jirreferi għal dan li ġej: “Nitolbu lill-Kummissjoni tal-UE sabiex tħassar l-Artikolu 20 tad-Direttiva 2014/40/UE tal-Parlament Ewropew u tal-Kunsill (2) u toħloq leġiżlazzjoni mfassla apposta li tistabbilixxi b'mod ċar il-prodotti tal-vaping apparti l-prodotti farmaċewtiċi u tat-tabakk.”

                     (2)

                     L-objettivi tal-inizjattiva taċ-ċittadini proposta jirreferu għal dan li ġej: “Tneħħija tal-Artikolu 20 tad-Direttiva 2014/40/UE u sostituzjoni b'leġiżlazzjoni xjentifika, imfassla apposta u bbażata fuq evidenza f'konformità mal-funzjonament tas-suq intern li tiddistingwi l-prodotti tal-vaping mill-prodotti farmaċewtiċi u tat-tabakk; Żgurar ta' leġiżlazzjoni ġdida bbażata fuq konformità obbligatorja bi standards robusti tal-kwalità, tas-sigurezza u tal-manifatturar tal-prodotti, flimkien ma' prattiki ta' kummerċjalizzazzjoni responsabbli li jiżguraw il-protezzjoni taż-żgħażagħ; Jenħtieġ li l-politika tal-vaping trawwem l-innovazzjoni u tiżgura li dawk li jpejpu u dawk li jużaw il-prodotti tal-vaping ikollhom informazzjoni ċara u aċċess għal alternattivi ħielsa mit-tabakk u li jagħmlu inqas ħsara.”

                     (3)

                     It-Trattat dwar l-Unjoni Ewropea (TUE) isaħħaħ iċ-ċittadinanza tal-Unjoni u jqawwi aktar il-funzjonament demokratiku tal-Unjoni billi jipprevedi, fost l-oħrajn, li kull ċittadin ikollu d-dritt li jipparteċipa fil-ħajja demokratika tal-Unjoni permezz ta' inizjattiva taċ-ċittadini Ewropej.

                     (4)

                     Għal dan il-għan, jenħtieġ li l-proċeduri u l-kundizzjonijiet meħtieġa għall-inizjattiva taċ-ċittadini jkunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini sabiex titħeġġeġ il-parteċipazzjoni taċ-ċittadini u biex l-Unjoni ssir aktar aċċessibbli.

                     (5)

                     Atti ġuridiċi tal-Unjoni għall-fini tal-implimentazzjoni tat-Trattati jistgħu jiġu adottati:

                                 —

                                 għall-koordinazzjoni tad-dispożizzjonijiet stabbiliti b'liġi, regolament jew azzjoni amministrattiva fl-Istati Membri dwar il-bidu u s-segwitu ta' attivitajiet bħala persuni li jaħdmu għal rashom, abbażi tal-Artikolu 53(1) u 62 tat-Trattat dwar il-Funzjonament tal-Unjoni Ewropea (TFUE);

                                 —

                                 għall-approssimazzjoni tad-dispożizzjonijiet stipulati bil-liġi, b'regolamenti jew b'azzjoni amministrattivi fl-Istati Membri li jkollhom bħala l-objettiv tagħhom l-istabbiliment u l-funzjonament tas-suq intern, abbażi tal-Artikolu 114 tat-TFUE.

                     (6)

                     Għal dawn ir-raġunijiet, l-inizjattiva taċ-ċittadini proposta ma taqax manifestament barra mill-qafas tas-setgħat tal-Kummissjoni li tressaq proposta għal att ġuridiku tal-Unjoni għall-fini tal-implimentazzjoni tat-Trattati, skont l-Artikolu 4(2)(b) tar-Regolament.

                     (7)

                     Barraminnhekk, il-kumitat taċ-ċittadini ġie ffurmat u l-persuni ta' kuntatt inħatru skont l-Artikolu 3(2) tar-Regolament u l-inizjattiva taċ-ċittadini proposta la tidher li hija manifastement abbużiva, la frivola u lanqas vessatorja u lanqas ma tidher li tmur manifestament kontra l-valuri tal-Unjoni kif stipulat fl-Artikolu 2 tat-TUE.

                     (8)

                     Għaldaqstant, jenħtieġ li l-inizjattiva taċ-ċittadini proposta bl-isem ta' “Ejja nitolbu għal regolamentazzjoni tal-vaping aktar intelliġenti!” jenħtieġ li tiġi rreġistrata.

               ADOTTAT DIN ID-DEĊIŻJONI:

            Artikolu 1
            L-inizjattiva taċ-ċittadini proposta bl-isem ta' “Ejja nitolbu għal regolamentazzjoni tal-vaping aktar intelliġenti!” hija b'dan irreġistrata.

            Artikolu 2
            Din id-Deċiżjoni għandha tidħol fis-seħħ fl-20 ta' Frar 2019.

            Artikolu 3
            Din id-Deċiżjoni hija indirizzata lill-organizzaturi (il-membri tal-kumitat taċ-ċittadini) tal-inizjattiva proposta taċ-ċittadini bl-isem ta' “Ejja nitolbu għal regolamentazzjoni tal-vaping aktar intelliġenti!”, rappreżentati mis-Sur Dustin DAHLMANN u s-Sur Mose GIACOMELLO li jaġixxu bħala persuni ta' kuntatt.

            Magħmul fi Strasburgu, it-12 ta' Frar 2019.

                  Għall-Kummissjoni

               Frans TIMMERMANS

                  Viċi President

            (1)  ĠU L 65, 11.3.2011, p. 1.

            (2)  Id-Direttiva 2014/40/UE tal-Parlament Ewropew u tal-Kunsill tat-3 ta' April 2014 dwar l-approssimazzjoni tal-liġijiet, ir-regolamenti u d-dispożizzjonijiet amministrattivi tal-Istati Membri rigward il-manifattura, il-preżentazzjoni u l-bejgħ tat-tabakk u prodotti relatati u li tħassar id-Direttiva 2001/37/KE (ĠU L 127, 29.4.2014, p. 1).


title: Deċiżjoni tal-Kunsill (UE) 2019/292 tat-12 ta' Frar 2019 dwar l-awtorizzazzjoni għar-rilaxx ta' informazzjoni klassifikata tal-UE lil Stati terzi u organizzazzjonijiet internazzjonali

text:
                  20.2.2019

                  MT

                  Il-Ġurnal Uffiċjali tal-Unjoni Ewropea

                  L 48/20

         DEĊIŻJONI TAL-KUNSILL (UE) 2019/292
         tat-12 ta' Frar 2019
         dwar l-awtorizzazzjoni għar-rilaxx ta' informazzjoni klassifikata tal-UE lil Stati terzi u organizzazzjonijiet internazzjonali
         IL-KUNSILL TAL-UNJONI EWROPEA,
         Wara li kkunsidra d-Deċiżjoni tal-Kunsill 2013/488/UE tat-23 ta' Settembru 2013 dwar ir-regoli ta' sigurtà għall-protezzjoni ta' informazzjoni klassifikata tal-UE (1), u b'mod partikolari l-Artikolu 13 tagħha u l-Anness VI għaliha,
         Billi:

                     (1)

                     L-Unjoni Ewropea tikkonkludi ftehimiet dwar proċeduri ta' sigurtà għall-iskambju u l-protezzjoni ta' informazzjoni klassifikata ma' Stati terzi u organizzazzjonijiet internazzjonali.

                     (2)

                     Is-Segretarju Ġenerali, f'isem is-Segretarjat Ġenerali tal-Kunsill, jista' jidħol f'arranġamenti amministrattivi ma' Stati terzi u organizzazzjonijiet internazzjonali dwar proċeduri ta' sigurtà għall-iskambju ta' informazzjoni klassifikata.

                     (3)

                     Skont il-paragrafu 37 tal-Anness VI għad-Deċiżjoni 2013/488/UE, il-Kunsill għandu jieħu deċiżjoni biex jawtorizza lis-Segretarju Ġenerali biex jirrilaxxa informazzjoni klassifikata tal-UE lil Stati terzi jew organizzazzjonijiet internazzjonali skont ftehimiet dwar proċeduri ta' sigurtà għall-iskambju u l-protezzjoni ta' informazzjoni klassifikata jew arranġamenti amministrattivi dwar proċeduri ta' sigurtà għall-iskambju u l-protezzjoni ta' informazzjoni klassifikata,

               ADOTTA DIN ID-DEĊIŻJONI:

            Artikolu 1

               1.   Fejn ikun fis-seħħ ftehim dwar is-sigurtà tal-informazzjoni għall-iskambju u l-protezzjoni ta' informazzjoni klassifikata (“ftehim dwar is-sigurtà tal-informazzjoni”) bejn l-Unjoni u Stat terz jew organizzazzjoni internazzjonali, u f'konformità mad-Deċiżjoni 2013/488/UE, is-Segretarju Ġenerali tal-Kunsill għandu jkun awtorizzat jirrilaxxa, f'konformità mal-prinċipju tal-kunsens tal-oriġinatur, lil dak l-Istat terz jew l-organizzazzjoni internazzjonali informazzjoni klassifikata tal-UE li taqa' fil-kamp ta' applikazzjoni tal-ftehim dwar is-sigurtà tal-informazzjoni, sal-livell iddeterminat mill-Kumitat tas-Sigurtà tal-Kunsill skont il-paragrafu 11 tal-Anness VI għad-Deċiżjoni 2013/488/UE. Id-deċiżjoni għar-rilaxx ta' informazzjoni klassifikata tal-UE lil Stat terz jew organizzazzjoni internazzjonali taħt ftehim dwar is-sigurtà tal-informazzjoni għandha tittieħed mis-Segretarju Ġenerali każ b'każ.

               2.   Fejn is-Segretarju Ġenerali tal-Kunsill, bl-approvazzjoni tal-Kunsill u f'konformità mad-Deċiżjoni 2013/488/UE, ikun daħal f'arranġament amministrattiv dwar proċeduri ta' sigurtà għall-iskambju ta' informazzjoni klassifikata (“arranġament amministrattiv”) ma' Stat terz jew organizzazzjoni internazzjonali, is-Segretarju Ġenerali tal-Kunsill għandu jkun awtorizzat jirrilaxxa, f'konformità mal-prinċipju tal-kunsens tal-oriġinatur, lil dak l-Istat terz jew dik l-organizzazzjoni internazzjonali informazzjoni klassifikata tal-UE li taqa' fil-kamp ta' applikazzjoni tal-arranġament amministrattiv u sal-livell speċifikat fih. Id-deċiżjoni għar-rilaxx ta' informazzjoni klassifikata tal-UE lil Stat terz jew organizzazzjoni internazzjonali taħt arranġament amministrattiv għandha tittieħed mis-Segretarju Ġenerali każ b'każ.

               3.   Is-Segretarju Ġenerali tal-Kunsill jista' jiddelega l-awtorità msemmija fil-paragrafi 1 u 2 lil uffiċjali għolja tas-Segretarjat Ġenerali tal-Kunsill.

            Artikolu 2
            Din id-Deċiżjoni għandha tħassar u tissostitwixxi d-Deċiżjonijiet li ġejjin:

                        (1)

                        id-Deċiżjoni tal-Kunsill tal-20 ta' Ġunju 2011 dwar ir-rilaxx ta' informazzjoni taħt ftehimiet permanenti ma' Stati terzi jew organizzazzjonijiet internazzjonali dwar proċeduri ta' sigurtà għall-iskambju ta' informazzjoni klassifikata;

                        (2)

                        id-Deċiżjoni tal-Kunsill tal-20 ta' Ġunju 2011 dwar ir-rilaxx ta' informazzjoni taħt arranġamenti amministrattivi ma' organizzazzjonijiet internazzjonali dwar proċeduri ta' sigurtà għall-iskambju ta' informazzjoni klassifikata.

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, it-12 ta' Frar 2019.

                  Għall-Kunsill

                  Il-President

               E.O. TEODOROVICI

            (1)  ĠU L 274, 15.10.2013, p. 1.